Ail-greu ar ôl COVID-19: yr heriau a’r blaenoriaethau [HTML] | LLYW.CYMRU\nAil-greu ar ôl COVID-19: yr heriau a’r blaenoriaethau [HTML]\nRhagair y gweinidogion\nRhan 1: Symud Tuag at Ail-greu\nRhan 2: Cymru ein dyfodol\nRhan 3: Blaenoriaethau ar gyfer adfer yn y tymor byr\nRhan 4: Newid tymor hwy\nMae pandemig y coronafeirws wedi effeithio ar ein bywydau ni i gyd mewn sawl ffordd. Mae’r feirws wedi achosi argyfwng iechyd y cyhoedd ac wedi bod yn drasiedi bersonol i lawer, gan gyffwrdd â phob un ohonom yn uniongyrchol neu’n anuniongyrchol. Mae’r canlyniadau i’n heconomi, ein cymdeithas a’n cymunedau wedi bod yn ddifrifol.\nFodd bynnag, nid yw effaith y feirws wedi’i dosbarthu’n gyfartal ar draws cymdeithas. Mae’r pandemig wedi gwaethygu anghydraddoldebau a oedd eisoes yn bodoli, a’r rhai mwyaf agored i niwed sydd wedi’u taro galetaf. Cawsom ein taro gan y pandemig ar ôl degawd o gyni pan amddifadwyd ein gwasanaethau cyhoeddus o fuddsoddiad a chyfyngwyd ar incwm llawer o bobl. Heb os, mae wedi effeithio ar rai cymunedau yn fwy nag eraill; naill ai o safbwynt iechyd, fel cymunedau BAME a phobl anabl, neu’n economaidd, yn enwedig y rhai sy’n gweithio mewn sectorau fel manwerthu, twristiaeth, y celfyddydau neu letygarwch. Rydym yn gwybod y gallai pobl ifanc yn benodol gario baich delio â’r coronafeirws gyda nhw drwy gydol eu bywydau gwaith, oni bai ein bod yn gweithredu.\nOnd er gwaethaf yr holl heriau hyn, rydym wedi gweld y gorau o bobl hefyd: unigolion yn cynnig cymorth i’w gilydd a sefydliadau yn uno i weithio’n gyflym mewn partneriaeth i ymateb i’r pandemig. Rydym wedi gweld cymunedau’n dod at ei gilydd a niferoedd digynsail o wirfoddolwyr yn camu ymlaen, wrth i’r bobl hynny a oedd yn sydyn yn methu â gweithio yn chwilio am ffyrdd newydd o gyfrannu at gymdeithas. Mae newidiadau wedi bod ym myd gwaith a all gynnig ffyrdd gwell a mwy hyblyg o weithio yn y dyfodol, gan leihau’r effaith ar ein hamgylchedd. Mae’r feirws, wrth gwrs, yn dal i fod gyda ni, ac mae cyfraddau trosglwyddo ar adeg ysgrifennu’r ddogfen hon yn cynyddu unwaith eto mewn rhannau o’r wlad. Rhaid i bob un ohonom barhau i chwarae ein rhan i atal y lledaeniad. Rydym yn cydnabod y gofynion sy’n parhau ar bobl Cymru, gymaint y mae pobl yn gweld eisiau dod ynghyd â ffrindiau a theulu, a pha mor bryderus yw pobl am eu dyfodol, wrth inni ymateb i’r her ddyddiol o gyfyngu ar ledaeniad y feirws.\nOnd rhan o’r ymateb hwnnw i’r feirws yw’r angen i feddwl a chynllunio ymlaen. Yn enwedig yng nghyd-destun ehangach ein hymrwymiad i fynd i’r afael â’r newid yn yr hinsawdd, a’r posibilrwydd o niwed economaidd pellach yn sgil diwedd cyfnod pontio’r UE pan fydd ein perthynas economaidd â’n partner masnachu pwysicaf yn newid yn sylweddol, ni waeth a all y DU a’r UE ddod i gytundeb ai peidio. Bydd ein dyfodol yng Nghymru yn edrych yn wahanol o ganlyniad i’r coronafeirws, ond nid yw’r dyfodol wedi’i benderfynu ymlaen llaw a rhaid inni geisio ei siapio.\nDrwy gydol y pandemig, rydym wedi parhau i gyflawni rhannau allweddol o’n rhaglen lywodraethu, gan weithio i greu Cymru fwy llewyrchus, cyfartal a gwyrdd. Nawr, drwy wireddu’r gwerthoedd hynny o ran cyfiawnder economaidd, cymdeithasol ac amgylcheddol, drwy adlewyrchu egwyddorion Deddf Llesiant Cenedlaethau’r Dyfodol a thrwy adeiladu ar y blaenoriaethau presennol hynny yn ein rhaglen lywodraethu, byddwn yn anelu at ailadeiladu Cymru yng ngoleuni pandemig y coronafeirws.\nMae Llywodraeth Cymru am fod yn agored i syniadau newydd ac i her adeiladol, felly rhaid i ran o’r gwaith hwn fod yn sgwrs genedlaethol. Rydym am wybod beth sy’n bwysig i chi. I ddechrau’r sgwrs honno, gwnaethom ofyn i bobl gysylltu drwy CymruEinDyfodol@llyw.cymru a dweud wrthym am eu gweledigaeth ar gyfer Cymru yn y dyfodol. Yn ogystal â chlywed yn uniongyrchol gan unigolion, rydym hefyd wedi clywed gan ystod eang o sefydliadau cymunedol, busnesau, gwasanaethau cyhoeddus, undebau llafur, y trydydd sector, ein prifysgolion, pobl ifanc ac arbenigwyr mewn gwahanol feysydd. Byddwn yn parhau â’r ddeialog hon ag eraill i’n helpu i gyrraedd y rhai nad ydym wedi’u cyrraedd yn hawdd o’r blaen – gan gynnwys pobl ifanc, grwpiau anabl a grwpiau BAME.\nMae’r ymatebion hyn wedi rhoi ymdeimlad clir iawn inni, a byddant yn parhau i wneud hynny, o’r hyn y mae pobl Cymru yn teimlo yw effaith fwyaf y coronafeirws ar eu bywydau hyd yma, wrth inni ddatblygu’r set o flaenoriaethau ar gyfer ail-greu a nodir isod. Rydym yn cydnabod bod y sylwadau a gawsom a’r trafodaethau rydym wedi’u cael am effaith y feirws wedi digwydd ar adeg pan oedd trosglwyddiad y feirws, am y tro, yn lleihau. Wrth i’r cyfnod nesaf o fynd i’r afael â’r feirws ddechrau, gall y cyd-destun ar gyfer rhannau o’r gwaith hwn newid, weithiau’n sylweddol efallai, ond mae pob un ohonom ar draws Llywodraeth Cymru yn edrych ymlaen at barhau â’n sgwrs a gweithio’n agos gyda’n partneriaid i wireddu’r blaenoriaethau hyn.\nYn ystod gweddill y tymor hwn, dyma ein blaenoriaethau allweddol ar gyfer ail-greu:\nByddwn yn gwneud popeth o fewn ein gallu i leihau diweithdra a rhoi’r cyfle gorau i bawb ddod o hyd i waith teilwng â rhagolygon hirdymor a’i gadw, gan ychwanegu gwerth at raglen Kickstart Llywodraeth y DU. Byddwn yn gweithio gydag Undebau Llafur, cyflogwyr, ysgolion a cholegau i roi cyfleoedd i bobl ddatblygu eu sgiliau a dysgu rhai newydd.\nByddwn yn sicrhau nad yw ein pobl ifanc ar eu colled yn addysgol nac yn economaidd yn sgil effeithiau’r coronafeirws neu oherwydd unrhyw ddirywiad economaidd nad yw’n fai arnyn nhw. Byddwn yn cefnogi ein holl bobl ifanc i aros mewn addysg ac i ddal i fyny yn yr ysgol ac yn y coleg. Yn ogystal, byddwn yn sicrhau bod grwpiau penodol sydd dan anfantais, gan gynnwys aelodau o gymunedau BAME, yn cael y cymorth ychwanegol sydd ei angen arnynt.\nByddwn yn cynyddu’r gwaith o adeiladu tai cyngor a thai cymdeithasol i sicrhau mwy bod mwy o dai o ansawdd uchel ar gael ledled Cymru, gan fuddsoddi yn arbennig mewn tai carbon isel ar raddfa briodol a chan uwchraddio’r stoc tai yn enwedig tai cymdeithasol, i’w gwneud yn fwy effeithlon o ran ynni ac i leihau tlodi tanwydd.\nByddwn yn cynyddu’r buddsoddiad yng nghanol ein trefi lleol i helpu i adeiladu cymunedau gwydn ac i fanteisio ar y modd y mae’r coronafeirws wedi gwneud i bobl ganolbwyntio’n fwy ar y cymunedau lle maent yn byw. Bydd hyn yn cynnwys darparu gwell mynediad i fannau agored, creu hybiau gweithio o bell, a sicrhau bod ein gwasanaethau cyhoeddus yn fwy hygyrch.\nByddwn yn parhau i ymateb yn egnïol i’r argyfwng yn yr hinsawdd drwy ddilyn agenda ddatgarboneiddio gref, rheoli ein tir er budd cymunedau gwledig a chenedlaethau’r dyfodol a diogelu a gwella ein hadnoddau naturiol.\nByddwn yn manteisio ar y cyfleoedd a gynigir drwy newid patrymau gweithio a theithio i adeiladu ar dreialon trafnidiaeth gyhoeddus sy’n ymateb i’r galw, gan weithio gydag undebau llafur, awdurdodau lleol a theithwyr, ac yn rhoi pwyslais clir yn ein Strategaeth Drafnidiaeth newydd ar leihau’r angen i deithio, gwasgaru’r galw am drafnidiaeth gyhoeddus yn fwy cyfartal drwy’r dydd, a galluogi teithio llesol fel buddsoddiad yn iechyd y cyhoedd.\nByddwn yn canolbwyntio ar yr economi ‘bob dydd’/sylfaenol ac yn cefnogi twf ac annibyniaeth busnesau sydd â phencadlys yng Nghymru er mwyn meithrin gwydnwch economi Cymru yn wyneb y coronafeirws a diwedd Cyfnod Pontio’r UE.\nByddwn yn cefnogi’r GIG i adennill tir a gollwyd o ran trin cyflyrau nad ydynt yn gysylltiedig â’r coronafeirws.\nYm mhob un o’r wyth flaenoriaeth hyn ac ym mhopeth a wnawn, byddwn yn canolbwyntio ein hymdrechion ar gefnogi’r rhai y mae argyfwng y coronafeirws wedi effeithio waethaf arnynt, gan gynnwys plant a phobl ifanc, menywod, y rhai sydd ag incwm isel ac sydd mewn cyflogaeth ansicr, pobl BAME a phobl anabl.\nWrth ymateb i’r pandemig, rydym wedi gorfod gwneud dewisiadau anodd o ran sut i ddyrannu ein hadnoddau i sicrhau’r canlyniadau mwyaf effeithiol i Gymru. Yn ogystal ag ymateb i heriau uniongyrchol y pandemig, rydym wedi parhau i wneud cynnydd ar y pethau hynny sydd bwysicaf inni.\nMae gwasanaethau iechyd a gofal cymdeithasol wedi gorfod addasu’n gyflym i ymateb i’r coronafeirws. Ond mewn sawl ffordd, mae’r ymateb i’r coronafeirws wedi cyflymu cynnydd tuag at yr uchelgeisiau a osodwyd yn ein cyhoeddiad “Cymru Iachach”, sy’n nodi ein hamcanion ar gyfer iechyd a gofal cymdeithasol, gan gynnwys targedu camau gweithredu i wella ansawdd gofal, lles, ac anghydraddoldebau iechyd. Er enghraifft, rydym wedi gwneud cynnydd cyflym o ran symud gwasanaethau allan o ysbytai ac i gymunedau, gan ddefnyddio technoleg a dulliau digidol i alluogi modelau newydd o ofal. Rydym hefyd wedi gwneud cynnydd cyflym tuag at gydweithio integredig rhwng y gwasanaeth iechyd a llywodraeth leol yng nghyd-destun olrhain cysylltiadau.\nYn fwy cyffredinol, gwyddom y bydd y pandemig yn parhau am beth amser. Mae wedi cael effaith ddofn ar bob agwedd ar ein bywydau, a mwy o effaith ar rai nag eraill, gan amlygu anghydraddoldebau hirsefydlog. Er gwaethaf yr heriau a’r galwadau newydd, byddwn yn parhau â chynnydd y pedair blynedd diwethaf i sicrhau bod Cymru yn parhau i symud ymlaen, gan gael ein harwain gan ein gwerthoedd.\nAdeiladu dyfodol tecach, lle nad oes neb yn cael ei ddal yn ôl ac sy’n mynd i’r afael â’r anghydraddoldebau gwirioneddol y mae’r pandemig wedi’u hamlygu. Dyfodol lle mae gwasanaethau cyhoeddus yn gweithio i bawb, lle caiff y gymuned ei dathlu a’i chryfhau, lle’r ydym yn ymdrechu i sicrhau gwaith teg a ffyniant i bawb. Lle mae ein plant yn cael y dechrau gorau mewn bywyd, a lle mae ein hamgylchedd naturiol yn cael ei drysori.\nCyn y pandemig, a thrwy gydol y cyfnod, rydym wedi gweithio’n agos gyda’n partneriaid ledled Cymru i barhau i gyflawni ein blaenoriaethau fel llywodraeth, yn ogystal â lliniaru rhai o ganlyniadau gwaethaf y pandemig. Mae’r camau hyn wedi’u llywio gan ein gwerthoedd a’n gweledigaeth ar gyfer Cymru.\nGan gydnabod effaith y pandemig ar gyflogaeth, rydym wedi blaenoriaethu cymorth i bobl aros mewn swyddi a’u helpu i ddod o hyd i waith drwy sefydlu cronfa newydd gwerth £40m i helpu unrhyw un 16 oed a hŷn i gael gafael ar gyngor a chymorth i ddod o hyd i waith, gwella eu sgiliau, eu cymwysterau a’u cyflogadwyedd, sicrhau prentisiaeth, swydd neu i ddechrau busnes.\nPecyn cymorth gwerth £2.4 biliwn, gan gynnwys y Gronfa Cadernid Economaidd, pecyn cymorth brys gwerth £200m i fusnesau bach, a £350m o ryddhad ardrethi annomestig, i gefnogi’r economi.\n£26 miliwn i elusennau i ymdopi yn ystod y cyfnod o ansefydlogrwydd ariannol a achoswyd gan y pandemig.\nCefnogi prifysgolion, colegau addysg bellach a myfyrwyr drwy gronfa gwerth £50 miliwn i gynnal addysgu ac ymchwil.\n£24 miliwn i ailddechrau’r Cynnig Gofal Plant a sefydlu ein Grant Darparwyr Gofal Plant, gan gydnabod pwysigrwydd mynediad at ofal plant fforddiadwy a hyblyg i rieni sy’n gweithio ac i gefnogi datblygiad plant.\nBydd Cronfa Adfer Chwaraeon a Hamdden gwerth £14 miliwn yn cefnogi’r sector yn sgil yr heriau parhaus sy’n deillio o bandemig COVID-19 ac yn darparu cynaliadwyedd tymor hwy.\nDyrannu £53 miliwn i Gronfa Adferiad Diwylliannol i gefnogi’r sectorau diwylliant a chelfyddydau i ymdopi â’r golled fawr sydd wedi bod mewn incwm oherwydd y pandemig.\nSefydlu Grŵp Cynghorol BAME ar COVID-19 y Prif Weinidog i nodi camau cyflym i’w cymryd mewn ymateb i effaith anghymesur y feirws ar bobl BAME, gan gynnwys lansio ein Cynllun Gweithredu ar Gydraddoldeb Hiliol a’r adnodd asesu risg mewn lleoliadau iechyd a gofal a lleoliadau eraill.\nHwb o £11 miliwn i’r Gronfa Cymorth Dewisol i helpu teuluoedd a oedd yn dioddef caledi ariannol yn ystod y cyfyngiadau symud cenedlaethol.\nDarparu llety brys i dros 2,200 o bobl yn ystod y cyfyngiadau symud cenedlaethol, gan gynnwys pobl a oedd yn cysgu ar y stryd, yn dianc rhag cam-drin domestig neu berthynas a oedd wedi chwalu, neu ddigartrefedd cudd.\n700 o gartrefi newydd dros dro neu barhaol o ansawdd uchel ledled Cymru, gan helpu i sicrhau nad oes neb yn cael ei orfodi i ddychwelyd i’r stryd.\nDarparodd y Cynllun Cymorth Gofal Plant yn sgil y Coronafeirws ofal i 9,000 o blant cyn oed ysgol y mae eu rhieni’n weithwyr hanfodol a thros 900 o blant agored i niwed, ochr yn ochr â’r cymorth a oedd ar gael mewn hybiau ysgol.\nDefnyddio Hwb i gefnogi’r broses addysgu a darparu miloedd o ddyfeisiau a thrwyddedau meddalwedd i awdurdodau lleol, i gefnogi dysgwyr sydd wedi’u hallgáu’n ddigidol.\nRhaglen fawr o gymorth iechyd meddwl i blant sy’n teimlo mwy o straen neu bryder o ganlyniad i’r feirws.\n£40 miliwn i sicrhau parhad yn y ddarpariaeth yn lle prydau ysgol am ddim gan gynnwys drwy gydol y gwyliau ysgol.\n£40 miliwn i gefnogi gwasanaethau gofal cymdeithasol i oedolion yn ystod pandemig y coronafeirws – gan helpu i dalu costau uwch cyfarpar diogelu personol, bwyd, costau staffio a TGCh.\nSefydlu llinell gymorth COVID-19 ar gyfer pobl BAME i’w cyfeirio at gyngor arbenigol, sefydliadau prif ffrwd a sefydliadau cymunedol.\nLansio ein hymgyrch ‘Ddylai neb fod yn ofnus gartre’ i sicrhau bod dioddefwyr a goroeswyr cam-drin domestig yn gwybod nad ydynt ar eu pen eu hunain a bod cymorth ar gael iddynt drwy gydol cyfnod y coronafeirws a’r tu hwnt.\nCymru fwy gwyrdd\n£15 miliwn ychwanegol i gefnogi teithio llesol a sicrhau newidiadau parhaol mewn ymddygiad teithio yn y dyfodol.\n£105 miliwn hyd yma i sicrhau y gall gwasanaethau trên barhau i weithredu ar rwydwaith Cymru a’r Gororau a £140 miliwn i gefnogi gwasanaethau bysiau sy’n wynebu llai o incwm o werthiant tocynnau, gan helpu i gadw ceir oddi ar y ffordd.\nEhangu Cyllid yr Economi Gylchol gwerth £13m ar gyfer busnesau ac awdurdodau lleol a chyrff a ariennir gan gyllid cyhoeddus, gan gynnwys cynghorau tref a chymuned i gefnogi adferiad gwyrdd o’r coronafeirws.\nRhaglen ôl-osod newydd, i osod mesurau effeithlonrwydd ynni mewn hyd at 1000 o gartrefi, gan fynd i’r afael â defnydd domestig o garbon a thlodi tanwydd.\nGosod targed o 30% o holl weithlu’r wlad i weithio gartref neu’n agos at eu cartref yn y dyfodol gan y bydd yn helpu i leihau llygredd a thagfeydd.\n£5 miliwn i ddechrau gwaith i sefydlu Fforest Genedlaethol ledled Cymru, gan gynnwys datblygu coetiroedd cymunedol, Fforestydd Bach Iawn a Chynllun Adfer y Diwydiant Coedwigaeth i helpu’r sector coedwigaeth i gyfrannu at adferiad gwyrdd.\nCronfa gwerth £2.6 miliwn i helpu i adfer rhai o’n cynefinoedd mwyaf gwerthfawr, y rhwydwaith N2K, i ddechrau llwybr tuag at wrthdroi dirywiad bioamrywiaeth yng Nghymru.\nDerbyniodd awdurdodau ledled Cymru £4.4 miliwn yn ychwanegol i atgyweirio amddiffynfeydd llifogydd, yn ogystal â 100% o gyllid tuag at lunio cynlluniau newydd a phrosiectau dulliau naturiol o atal llifogydd. Gyda’i gilydd, bydd hyn yn cyflymu’r gwaith ac yn helpu i fynd i’r afael â heriau deublyg llifogydd a’r pandemig, gan olygu bod cyfanswm o dros £60 miliwn wedi’i fuddsoddi eleni.\nMae mannau awyr agored newydd yn cael eu creu i’r gymuned drwy’r Rhaglen Lleoedd Lleol ar gyfer Natur, sydd ag arwyddocâd cynyddol yn sgil y pandemig. Cafodd llawer o fannau newydd, fel gerddi bywyd gwyllt, prosiectau tyfu bwyd cymunedol a choetiroedd hygyrch, eu creu rhwng mis Mawrth a mis Medi eleni.\nCymru wedi bod yn gweithio i fynd i’r afael â hwy. A thrwy gydol y pandemig rydym wedi diogelu – ac yn wir wedi ymestyn – llawer o’r blaenoriaethau a’r rhaglenni yr ydym wedi’u datblygu i fynd i’r afael â’r materion hynny neu eu lliniaru.\nRydym wedi nodi’n glir mai ein nod fel llywodraeth yw sicrhau Cymru fwy llewyrchus, cyfartal a gwyrdd. Mae’r gwerthoedd hyn yn parhau i fod mor ddilys heddiw ag yr oeddent cyn y pandemig, gan ganolbwyntio ein hymdrechion ar fynd i’r afael â’r materion mawr sy’n ein hwynebu. Mae’r newid yn yr hinsawdd, er enghraifft, yn dal i fod yn her yr un mor fawr ar ddiwedd 2020 ag yr oedd ar ddechrau’r flwyddyn. Mae ein hecosystem sylfaenol yn dirywio, gan fygwth rhywogaethau, bioamrywiaeth ac effaith hyn ar ansawdd dŵr, ansawdd aer ac economi ehangach Cymru. Mae datblygiadau digidol yn gweddnewid ein disgwyliadau o ran sut rydym yn defnyddio gwasanaethau ym mhob maes. Mae angen inni sicrhau nad yw gwasanaethau cyhoeddus yn cael eu gadael ar ôl, gan fanteisio ar bŵer awtomatiaeth a deallusrwydd artiffisial er budd y cyhoedd yng Nghymru. Mae angen inni fynd i’r afael â’r anghydraddoldebau sy’n bodoli yng nghymdeithas Cymru.\nBydd angen inni fod yn feiddgar ac yn greadigol wrth ymateb i’r heriau y mae’r pandemig wedi’u cyflwyno. Efallai na fydd rhai o’r pethau sydd wedi gweithio yn y gorffennol yn gweithio mwyach mewn amgylchiadau sydd wedi newid mor sylweddol. Bydd angen inni fod yn hyblyg ac yn greadigol wrth werthuso ein dulliau presennol ac wrth ddatblygu rhai newydd.\nDyna pam yr ydym yn benderfynol o agor y drafodaeth mor eang ag sy’n bosibl, yng Nghymru a thu hwnt, fel y gallwn ehangu ein ffyrdd o feddwl. Gwnaethom ofyn ichi gysylltu â ni, gan ddweud wrthym beth sy’n bwysig i chi, ac awgrymu syniadau ar gyfer sut i ail-greu Cymru sy’n gweithio’n well i bob un ohonom.\nCawsom dros 2000 o ymatebion gan unigolion, gweithredwyr, elusennau, busnesau a chyrff cynrychioliadol.\nMae Canolfan Polisi Cyhoeddus Cymru wedi ein helpu i ddadansoddi’r ymatebion. Maent wedi nodi’r chwe maes allweddol yr oedd ymatebwyr yn canolbwyntio arnynt:\nIechyd Gofal Cymdeithasol a Llesiant\na Thechnoleg Ddigidol\nMae’r dadansoddiad hefyd yn tynnu sylw at ddau fater trawsbynciol – anghydraddoldebau a dyfodol gwaith – a oedd yn amlwg iawn yn ymatebion pobl. Ceir crynodeb o’r ymatebion isod, gyda’r adroddiad llawn wedi’i atodi i’r papur.\nRoedd nifer sylweddol o ymatebion yn galw am ganolbwyntio ar roi sgiliau i bobl ifanc a fydd yn arwain at gyflogaeth barhaus sy’n talu’n dda yng Nghymru. Roedd cydnabyddiaeth gref hefyd o’r angen i gefnogi datblygiad a lles plant a phobl ifanc, yn enwedig plant sy’n agored i niwed.\nCydnabuwyd manteision gweithio gartref, ond cydnabuwyd bod rhai anfanteision, hefyd, gan arwain at ffafrio cymysgedd o leoliadau gwaith, yn y cartref ac yn y swyddfa, yn y dyfodol.\nRoedd ymatebwyr yn awyddus i weld tai addas a fforddiadwy, gan gynnwys cyflenwad da o gartrefi o safon i bobl sy’n agored i niwed. Roedd tai gwyrdd yn rhan o’r ymatebion, gyda’r defnydd arfaethedig o ffynonellau ynni cynaliadwy ar gyfer cartrefi yng Nghymru a symud i statws ‘sero-net’. Mae rhai wedi dadlau o blaid troi swyddfeydd gwag, neu safleoedd manwerthu sy’n wag o ganlyniad i’r pandemig, yn dai.\nYn ystod cyfnod y cyfyngiadau symud, gwelwyd pobl yn cydweithio i gefnogi ei gilydd yn y gymuned. Roedd ymatebwyr o’r farn bod angen cydio yn y momentwm hwn ac adeiladu ar y mentrau cymunedol cadarnhaol hyn. Awgrymodd rhai y dylai’r llywodraeth ystyried sut y gallai feithrin hyn.\nRoedd rhai o’r sylwadau yn tynnu sylw at bwysigrwydd cefnogi pobl i aros mewn gwaith neu i allu cael swyddi.\nRoedd ymatebwyr yn awyddus i weld busnesau Cymru’n cael eu cefnogi, gan gynnwys datblygu brand Cymru a dod â sectorau at ei gilydd mewn hybiau. Roedd cydnabyddiaeth hefyd o’r angen i sbarduno adferiad economaidd cynaliadwy, gan hyrwyddo’r economi gylchol. Mae’r rhan fwyaf o’r ymatebwyr yn ystyried Cymru yn wlad sydd mewn sefyllfa dda i ddatblygu ynni cynaliadwy, ac roedd galwadau am ddwysáu’r ymdrechion i sicrhau bod economi Cymru yn seiliedig ar gyflenwadau ynni adnewyddadwy drwy ynni gwynt, dŵr a’r haul.\nRoedd ymatebwyr yn cydnabod mai ased mwyaf Cymru yw ei hamgylchedd naturiol, y dylid ei wella a’i feithrin. Cafwyd galwadau i sicrhau bod gan bob cymuned fan gwyrdd sydd ar agor i bawb, ac awgrymiadau ar sut i reoli ein tir i annog dad-ddofi tir a phlannu coed.\nClywsom gefnogaeth i gamau a fyddai’n annog pobl i brynu bwyd yn lleol, ac i Lywodraeth Cymru gymryd camau i gefnogi cynhyrchu bwyd cynaliadwy, dewisiadau gwybodus gan ddefnyddwyr a diogelwch bwyd.\nRoedd ymatebwyr hefyd am weld cynnydd mewn trafnidiaeth wyrddach yng Nghymru, o seilwaith gwefru cerbydau trydan, i fesurau i leihau’r ddibyniaeth ar geir a chefnogi beicwyr.\nTynnodd ymatebwyr sylw at bwysigrwydd cynyddu statws gofal cymdeithasol, a chydnabod y cyfraniad a wneir gan ofalwyr cyflogedig drwy well cyflogau a safonau gwaith. Cydnabuwyd yn glir bwysigrwydd iechyd a lles, gan gynnwys treulio mwy o amser yn yr awyr agored a rhyngweithio â’r byd naturiol, gwell cydbwysedd rhwng bywyd a gwaith, a chymorth i gael mynediad at fwyd iach, fforddiadwy ac ymarfer corff, ynghyd â gwell ymwybyddiaeth a chymorth ar gyfer iechyd meddwl.\nCododd rai ymatebwyr bryderon ynghylch mynediad mwy cyfyngedig at ofal iechyd mewn cymunedau gwledig o gymharu ag ardaloedd trefol.\nTeimlai sawl ymatebydd mai nawr yw’r amser delfrydol i gefnogi hyfforddiant sgiliau digidol i uwchsgilio gweithlu Cymru. Ystyriwyd bod y defnydd cynyddol o ddulliau digidol yn sbardun ar gyfer twf economaidd a gwell cynhyrchiant.\nMynegwyd rhai pryderon am anghydraddoldebau digidol ar draws Cymru, naill ai o ran mynediad at dechnoleg a band eang dibynadwy, neu’r sgiliau i ddefnyddio offer digidol.\nRoedd ymatebwyr am weld mwy o gyfranogiad cyhoeddus ac amrywiol yn y broses ddemocrataidd, ac roedd awydd i adeiladu ar y cynnydd mewn cyfathrebu a negeseuon uniongyrchol gan Lywodraeth Cymru, yn enwedig mewn perthynas â’r ymateb i’r coronafeirws.\nRoedd cefnogaeth i roi egwyddorion Deddf Llesiant Cenedlaethau’r Dyfodol wrth wraidd y broses adfer.\nClywsom gydnabyddiaeth gan ymatebwyr fod y coronafeirws wedi amlygu anghydraddoldebau sy’n bodoli’n barod a chefnogaeth gref i weithredu i fynd i’r afael â hyn ac i greu cymdeithas decach a mwy cyfartal, gan fynd i’r afael yn benodol ag anghydraddoldebau digidol, iechyd ac economaidd sydd wedi ymwreiddio.\nThema allweddol a ddeilliodd o’r ymatebion oedd y newid i ddyfodol gwaith, gyda rhai gweithwyr yn gallu cydbwyso’r amser a dreulir yn y swyddfa gydag amser yn gweithio gartref, a goblygiadau hyn i seilwaith Cymru. Cydnabuwyd nad oedd gweithio gartref bob amser yn bosibl, ac nad oedd yn addas i amgylchiadau pawb. Teimlai sawl ymatebydd y gallai trefniadau gweithio o bell alluogi cynlluniau adfywio lleol a darparu cyfleoedd cyflogaeth mewn sectorau sy’n datblygu, gan annog pobl ifanc fwy medrus i aros yng Nghymru o bosibl.\nRydym yn croesawu’r ymatebion hyn am fod mor eang, mor greadigol ac mor heriol. Rydym yn falch o weld bod yr awgrymiadau hyn yn cyd-fynd â’n gwerthoedd.\nCyfarfodydd bord gron a grŵp cynghori\nRydym wedi cynnal cyfres o gyfarfodydd bord gron gydag unigolion o grwpiau cymunedol, y trydydd sector, awdurdodau lleol, busnesau, academyddion, pobl ifanc a sefydliadau cynrychioliadol o Gymru, rhannau eraill o’r Deyrnas Unedig ac yn rhyngwladol, ac mae rhagor wedi’u cynllunio at y dyfodol. Sefydlwyd grŵp cynghori bach gennym hefyd, gyda’r dasg o’n helpu ni i nodi meysydd ffocws allweddol. Mae gan y grŵp bedwar aelod sefydlog; Torsten Bell o’r Resolution Foundation, Rebecca Heaton sy’n cynrychioli Cymru ar Bwyllgor y DU ar y Newid yn yr Hinsawdd ac yn arwain ar newid hinsawdd yn Drax Group, Paul Johnson sy’n bennaeth y Sefydliad Astudiaethau Cyllid a Miatta Fahnbulleh sy’n arwain y New Economics Foundation. Bydd pumed aelod, a fydd yn wahanol ar gyfer pob trafodaeth, yn dod â safbwynt sector arall neu ddimensiwn arall i’r pwnc dan sylw (Cynllunio ar gyfer Adferiad Ffyniannus, Cyfartal a Gwyrdd ar ôl y Pandemig Coronafeirws).\nMae’r trafodaethau yn y cyfarfodydd bord gron wedi ystyried ystod eang o faterion i’n helpu ni i ystyried lle i flaenoriaethu ein hymdrechion, o ystyried maint yr her sy’n ein hwynebu. Mae nifer o themâu tebyg wedi dod i’r amlwg o drafodaethau’r grŵp cynghori, ond yn aml yng nghyd-destun datblygiadau tebyg mewn mannau eraill.\nMaent hefyd wedi ein helpu i nodi effeithiau anghyfartal y pandemig, gan dynnu sylw at y ffaith mai plant a phobl ifanc 16-24 oed sy’n debygol o fod wedi’u heffeithio fwyaf gan ganlyniadau uniongyrchol a thymor hwy y pandemig, o ran anfantais cyflogaeth a chostau cyllidol delio â’r pandemig. Mae cymunedau BAME a phobl anabl hefyd wedi’u heffeithio’n anghyfartal. Maent hefyd wedi tanlinellu pwysigrwydd sicrhau ymdrech ar y cyd i gefnogi pobl i aros mewn addysg neu hyfforddiant yn y dyfodol agos, gan gynnwys gwneud y mwyaf o gyflogaeth ieuenctid a datblygu sgiliau drwy hyfforddeiaethau a phrentisiaethau.\nMae’r angen am ymyrraeth gan y llywodraeth i helpu i gadw pobl mewn gwaith a helpu i greu swyddi newydd wedi bod yn amlwg yn y trafodaethau. Bydd angen ymyriadau ar wahân ar gyfer y rhain ond rhaid i ddull cydategol o ddatblygu sgiliau fod yn sail i’r ddau beth, gan adlewyrchu anghenion yr economi. Wrth geisio cefnogi creu swyddi, mae’r sector tai gwyrdd, ôl-osod effeithlon o ran ynni a defnyddio dulliau modern o adeiladu tai i gyd wedi’u nodi fel meysydd allweddol. Gellid creu rhagor o swyddi drwy gefnogi datblygiad a chadernid cadwyni cyflenwi Cymru yn rhagweithiol i gefnogi’r sector hwn.\nMae’r pwysigrwydd y mae Llywodraeth Cymru wedi’i roi ar bontio cyfiawn o ganlyniad i effaith economaidd y coronafeirws wedi’i ategu yn y trafodaethau hyn, boed hynny’n ymwneud â chanol trefi, rheoli tir neu ffermio, gweithgynhyrchu, datblygu technoleg werdd, neu wneud newidiadau i’r modd y caiff gwasanaethau cyhoeddus eu darparu.\nCynhaliwyd y gyfres hon o gyflwyniadau a thrafodaethau ar adeg pan oedd hynt y feirws yng Nghymru ac ar draws y Deyrnas Unedig yn lleihau ar y cyfan. Fe’u cynhaliwyd hefyd ar adeg o ansicrwydd am natur ein perthynas yn y dyfodol â’r Undeb Ewropeaidd. Wrth inni ddod i gam nesaf y gwaith o ymdrin â’r feirws a diwedd cyfnod pontio’r UE, bydd y cyd-destun ar gyfer pennu ein blaenoriaethau yn newid yn naturiol, ond mae’r hyn yr ydym wedi’i glywed gan bobl yng Nghymru a thu hwnt yn parhau i fod yn hanfodol i’r ffordd yr ydym yn ffurfio ein hymateb a’n hymdrech i ail-greu.\nY blaenoriaethau a nodir isod ar gyfer ail-greu yw ein hymateb – wedi’i seilio ar ein gwerthoedd sef cyfiawnder economaidd, cyfiawnder cymdeithasol a chyfiawnder amgylcheddol – i’r pryderon a’r uchelgeisiau hynny sydd wedi dod i’r amlwg drwy’r gyfres eang hon o drafodaethau.\nNid yw’r ymateb uniongyrchol i’r coronafeirws wedi dod i ben eto. Fel y mae’r cynnydd diweddar mewn cyfraddau heintio yn ein hatgoffa, mae Cymru’n parhau i ymgodymu â’r argyfwng iechyd y cyhoedd ac economaidd mwyaf brys y mae wedi’i wynebu ers cenedlaethau lawer. Wrth inni baratoi ar gyfer yr hyn a fydd yn hydref anodd, ein prif ffocws fel Llywodraeth Cymru yw mynd i’r afael â’r feirws a diogelu’r rhai y mae’r mwyaf o berygl iddynt yn ein cymunedau. Ond ar yr un pryd rhaid inni hefyd ganolbwyntio’n agos ar yr heriau eraill sy’n ein hwynebu; yr effaith negyddol y bydd diwedd cyfnod pontio’r UE yn ei chael ac argyfwng y newid yn yr hinsawdd.\nDrwy gydol y pandemig rydym wedi sicrhau bod modd parhau i gyflawni mewn meysydd allweddol; o ran tai fforddiadwy a rhaglenni ôl-osod, lleihau cost y diwrnod ysgol i’r dysgwyr sydd dan yr anfantais fwyaf, yr economi sylfaenol, gofal cymdeithasol ac ansawdd aer. Er bod y pandemig wedi tarfu ar raglenni a’u bod wedi gorfod addasu, maent wedi parhau i weithredu, o’r Cynnig Gofal Plant i liniaru effeithiau tlodi, o fentrau i gefnogi cynhwysiant digidol i helpu cymunedau i addasu eu cyfleusterau gwerthfawr. Rydym wedi parhau i ysgogi’r agenda ddatgarboneiddio drwy dai, trafnidiaeth a gwasanaethau cyhoeddus ac wedi cynnal prosiectau bioamrywiaeth a fydd yn diogelu ac yn adfer ein hamgylchedd naturiol.\nAr y sail gadarn hon y gallwn ni nawr edrych ymlaen at y gwaith o ail-greu a sut y gall ein heconomi, ein gwasanaethau cyhoeddus a’n cymunedau symud ymlaen.\nUn o brif flaenoriaethau ein gwaith adfer yw helpu llawer o’r bobl a’r busnesau, y mae eu bywoliaeth wedi’i cholli neu ei throi ben i waered yn sgil y cyfyngiadau, i ddod o hyd i waith a dyfodol. Rydym yn ystyried mai ein rôl bwysicaf, drwy ein Cronfa Cadernid Economaidd a chymorth sgiliau ehangach, yw helpu unigolion a chwmnïau o Gymru i bontio i economi a swyddi’r dyfodol. Mae hynny’n golygu helpu i gadw pobl mewn swyddi drwy’r cyfnod ansefydlog hwn, a helpu pobl, yn enwedig pobl ifanc, ar sail ein rhaglenni sgiliau presennol a chreu amgylchedd o ddysgu gydol oes. Mae’n golygu y byddwn yn helpu i greu swyddi ac yn cefnogi sectorau sy’n datblygu fel y gall pobl ddod o hyd i swyddi cynaliadwy a pharhau i ganolbwyntio ar waith teg.\nP’un a yw’n golygu adeiladu cartrefi newydd, ôl-osod cartrefi sy’n bodoli eisoes, adfywio canol ein trefi lleol, gwneud newidiadau i’r ffordd rydym yn teithio a sut rydym yn gweithio, neu sut rydym yn diogelu ein gwasanaethau cyhoeddus gwerthfawr fel y GIG a gofal cymdeithasol i’r dyfodol, mae gennym gyfle i barhau i greu swyddi a chynnal cyflogaeth, er mwyn adeiladu cymunedau cryfach a thecach ac ymateb i’r argyfwng yn yr hinsawdd. Wrth edrych tua’r dyfodol rydym wedi gwrando’n ofalus ar y syniadau a’r cyfleoedd diddorol sydd wedi’u cyflwyno ar gyfer newid cadarnhaol. Boed hynny’n fwy o weithio o bell fel rhan o’r economi, mwy o ddefnydd o delefeddygaeth yn ein GIG, partneriaeth gryfach gyda’r trydydd sector a chymunedau neu ansawdd aer gwell yn ein trefi a’n dinasoedd – mae pethau a oedd ychydig fisoedd yn ôl yn ymddangos yn heriol neu’n arloesol bellach yn ymddangos yn bosibl ac yn rhan o’n bywydau bob dydd.\nMae’r pandemig wedi tynnu sylw at bwysigrwydd hanfodol darparu gwasanaethau cyhoeddus yn ddigidol, a dulliau gweithio o bell. Mae gennym gyfle enfawr i adeiladu ar y profiad o ddarparu gwasanaethau cyhoeddus o bell gan werthuso’r hyn sydd wedi gweithio’n dda a’r hyn nad yw wedi gweithio gystal. Rydym am atgyfnerthu’r cynnydd a welsom drwy nodi cyfleoedd i ddefnyddio ffyrdd digidol o weithio a chynllunio i gefnogi ymyriadau drwy’r cynllun hwn ac ar draws y sector cyhoeddus. Ar yr un pryd, bydd angen inni gynyddu ein cefnogaeth i hwyluso a sicrhau cynhwysiant digidol y rhai a fydd fel arall mewn perygl o gael eu gwthio, neu eu gwthio hyd yn oed ymhellach, i gyrion gwasanaethau cyhoeddus.\nMae llawer o’r blaenoriaethau ar gyfer ail-greu hefyd yn chwarae rhan bwysig yn y ffordd yr ydym yn ymateb i’r coronafeirws yn y fan hon ac yn awr, yn ogystal â sut yr ydym yn mynd i’r afael â’i ganlyniadau yn y dyfodol. Byddant hefyd yn cyfrannu at ymateb Cymru i heriau diwedd cyfnod pontio’r UE.\nYn ystod gweddill tymor y Senedd hon, y rhain fydd ein blaenoriaethau wrth inni ddechrau ar y gwaith o ail-greu:\n1. Byddwn yn gwneud popeth o fewn ein gallu i leihau diweithdra a rhoi’r cyfle gorau i bawb ddod o hyd i waith teilwng â rhagolygon hirdymor a’i gadw, gan ychwanegu gwerth at raglen Kickstart Llywodraeth y DU. Byddwn yn gweithio gydag Undebau Llafur, cyflogwyr, ysgolion a cholegau i roi cyfleoedd i bobl ddatblygu eu sgiliau a dysgu rhai newydd.\nYn fwy penodol:\nByddwn yn defnyddio trydydd cam ein Cronfa Cadernid Economaidd i helpu busnesau i addasu i weithredu mewn byd ar ôl y coronafeirws, gan ymateb hefyd i’r newidiadau yn natur ein masnach â’r UE ar ôl diwedd y cyfnod pontio. Rydym hefyd wedi neilltuo cyllid i gefnogi unrhyw fusnesau sydd angen cau oherwydd cyfyngiadau symud lleol.\nFel yr ydym eisoes wedi cyhoeddi, defnyddir £40 miliwn arall o’r Gronfa i roi hwb i’n rhaglenni hyfforddi, megis y rhaglen ReAct sy’n cefnogi’r rhai sy’n wynebu colli eu swyddi, ac yn gweithio’n agos gyda’r Adran Gwaith a Phensiynau i gyflwyno Kickstart yng Nghymru yn llwyddiannus. Nod Kickstart yw darparu lleoliadau gwaith i’r rhai dan 25 oed sy’n ei chael yn anodd dod o hyd i waith. Rydym yn cyflwyno ysgogiadau newydd i annog cyflogwyr yn y cyfnod anodd hwn i ddarparu prentisiaethau i bobl ifanc, gyda phremiymau ychwanegol i bobl anabl.\nByddwn hefyd yn cynyddu’r cyllid i’r Rhaglen Cynhwysiant Gweithredol sy’n cael ei rhedeg gan Gyngor Gweithredu Gwirfoddol Cymru (CGGC) sy’n rhoi cyfleoedd i bobl ifanc a phobl hŷn sy’n cael eu gwthio i gyrion y farchnad lafur, ac yn cefnogi CGGC i gynnal astudiaeth i sut y gallwn gefnogi gweithlu hŷn, gan hefyd greu cyfleoedd hyfforddi newydd sy’n gysylltiedig â’n buddsoddiadau newydd mewn tai (gweler isod). O fewn y Gronfa Cadernid Economaidd, rydym yn lansio cronfa wedi’i neilltuo i gefnogi’r sector twristiaeth a lletygarwch a byddwn hefyd yn ceisio ehangu ymhellach yr arian sydd ar gael drwy Fanc Datblygu Cymru, sydd wedi profi ei allu i ddarparu cyllid yn gyflym ac yn effeithlon i reng flaen busnesau Cymru.\nByddwn yn gwneud buddsoddiadau newydd sylweddol eleni mewn adeiladau ysgolion ac mewn gwaith cynnal a chadw cefnffyrdd i gefnogi swyddi yn y sector adeiladu a chadwyni cyflenwi cysylltiedig. Ac yn olaf, gan fod angen i weithwyr gael eu hamddiffyn gan y lleiafrif bach o gyflogwyr na ellir dibynnu arnynt i weld eu gweithwyr fel eu hased pwysicaf, bwriadwn gynyddu ein cyllid ar gyfer gwasanaethau sy’n darparu cyngor cyflogaeth.\n2. Byddwn yn sicrhau nad yw ein pobl ifanc ar eu colled yn addysgol nac yn economaidd yn sgil effeithiau’r coronafeirws neu oherwydd unrhyw ddirywiad economaidd nad yw’n fai arnyn nhw. Byddwn yn cefnogi ein holl bobl ifanc i aros mewn addysg ac i ddal i fyny yn yr ysgol ac yn y coleg. Yn ogystal, byddwn yn sicrhau bod grwpiau penodol sydd dan anfantais, gan gynnwys aelodau o gymunedau BAME, yn cael y cymorth ychwanegol sydd ei angen arnynt.\nByddwn yn rhoi hwb i’r Gronfa Datblygu Gofal Plant i roi mwy o gymorth i’r plant ieuengaf â datblygiad iaith a datblygiad personol a chymdeithasol, ac yn darparu pecyn gwerth miliynau o bunnoedd o gymorth ychwanegol i’r sector gofal plant er mwyn sicrhau darpariaeth barhaus. Byddwn yn darparu arian ychwanegol i ddatblygu prosiectau cyfalaf o dan Dechrau’n Deg sydd eisoes wedi’u datblygu, ac yn cyflwyno pecyn sylweddol o fesurau ar gyfer plant sy’n derbyn gofal, a fydd yn rhoi pwyslais cryf ar atal.\nByddwn yn cynyddu gwariant ar y Grant Datblygu Disgyblion i gefnogi’r rhieni sydd fwyaf bregus yn economaidd ac sy’n cael trafferth â chostau addysg eu plant, ac rydym yn bwriadu ymestyn y ddarpariaeth Prydau Ysgol am Ddim drwy weddill gwyliau’r ysgol eleni.\nByddwn yn cynyddu’r cyllid a gyhoeddwyd eisoes i roi cymorth ychwanegol i ddisgyblion a allai fod ar ei hôl hi yn eu dysgu ar gamau tyngedfennol yn eu haddysg: bydd hyn yn cynnwys mentora a chymorth adolygu penodol i’r rhai ym mlynyddoedd 11, 12 a 13, gan ganolbwyntio’n benodol ar ddisgyblion BAME a disgyblion sy’n agored i niwed a datblygu deunyddiau dysgu ar-lein newydd yn Gymraeg ac yn Saesneg i fyfyrwyr TGAU i gefnogi dysgu cyfunol a dysgu i’r rhai sy’n gorfod hunanynysu.\nO ran addysg bellach, byddwn yn rhoi hwb i’r arian sydd ar gael i golegau i ddarparu offer TG i ddysgwyr heb fynediad ato gartref.\nOs na ellir ateb y galw drwy gyllidebau presennol, byddwn hefyd yn hybu cyllid i’r sectorau addysg bellach ac addysg uwch i gefnogi cynnydd yn nifer y dysgwyr sy’n cofrestru yn sgil graddau uwch na’r disgwyl a’r opsiynau cyfyngedig yn y farchnad lafur. Bydd hyn hefyd yn darparu mwy o gymorth i fyfyrwyr sy’n wynebu anawsterau ariannol, emosiynol neu iechyd meddwl.\nYn fwy cyffredinol, byddwn yn cyflwyno’r ddyletswydd economaiddgymdeithasol ar wasanaethau cyhoeddus i’w gwneud yn ofynnol iddynt gynllunio eu gwasanaethau i fynd i’r afael â’r anfantais economaiddgymdeithasol.\n3. Byddwn yn cynyddu’r gwaith o adeiladu tai cyngor a thai cymdeithasol i sicrhau mwy bod mwy o dai o ansawdd uchel ar gael ledled Cymru, gan fuddsoddi yn arbennig mewn tai carbon isel ar raddfa briodol a chan uwchraddio’r stoc tai yn enwedig tai cymdeithasol, i’w gwneud yn fwy effeithlon o ran ynni ac i leihau tlodi tanwydd.\nBwriadwn gynyddu cyllideb ein Prif Raglen Grant Tai Cymdeithasol a hynny ar ben y cynnydd o £30 miliwn a gyhoeddwyd eisoes o ganlyniad i’n penderfyniadau ynghylch y Dreth Trafodiadau Tir.\nByddwn hefyd yn rhoi hwb i’n Rhaglen Tai Arloesol, sy’n cyfuno ysgogiad economaidd â darparu cartrefi cymdeithasol ecogyfeillgar newydd i bobl ledled Cymru.\nByddwn hefyd yn cynyddu’n sylweddol y cyllid ar gyfer ein Rhaglen Ôl-osod er mwyn Optimeiddio i sicrhau cynnydd radical yn nifer y cartrefi presennol sy’n cael eu huwchraddio o ran eu perfformiad amgylcheddol. Rydym hefyd yn gobeithio adeiladu ar hyn drwy gefnogi partneriaeth newydd rhwng awdurdodau lleol a chymdeithasau tai sydd â’r potensial i ôl-osod hyd at 5,000 o gartrefi cymdeithasol (er nad yw’n debygol y bydd modd cyflawni hyn yn y flwyddyn ariannol gyfredol). Bydd y buddsoddiadau hyn yn gwneud cyfraniad sylweddol at gyflogaeth yn y sector adeiladu a sector dyfodol gwyrdd yr economi.\nI gynyddu’r cyflenwad tai fforddiadwy ac i hybu busnesau bach a chanolig yn y sector adeiladu, byddwn yn rhoi cyfalaf newydd yn y Gronfa Datblygu Eiddo ac yng Nghronfa Safleoedd Segur Cymru, sy’n darparu cyllid i adeiladwyr a datblygwyr eiddo, sy’n fusnesau bach a chanolig, i gyflwyno cynlluniau tai: mae’r galw am y cronfeydd hyn yn llawer mwy na’r hyn sydd ar gael a bydd darparu cyllid ychwanegol yn eu hatal rhag cael eu cau i ymgeiswyr newydd.\n4. Byddwn yn cynyddu’r buddsoddiad yng nghanol ein trefi lleol i helpu i adeiladu cymunedau gwydn ac i fanteisio ar y modd y mae’r coronafeirws wedi gwneud i bobl ganolbwyntio’n fwy ar y cymunedau lle maent yn byw. Bydd hyn yn cynnwys darparu gwell mynediad i fannau agored, creu hybiau gweithio o bell, a sicrhau bod ein gwasanaethau cyhoeddus yn fwy hygyrch.\nByddwn yn ceisio adeiladu ar yr ymdeimlad newydd o gymuned sydd wedi dod i’r amlwg yn sgil pandemig y coronafeirws, drwy gefnogi awdurdodau lleol a’r trydydd sector i gynnal gweithgareddau gwirfoddoli a galluogi cymunedau i fynd ati eu hunain i weithredu i wella’r amgylchedd a’r cyfleusterau lleol.\nBwriadwn lansio Cronfa Caffael Safleoedd Strategol i alluogi awdurdodau lleol i gaffael eiddo ar y stryd fawr yng nghanol ein trefi lleol er mwyn adfywio’r ardaloedd a allai weld mwy o ymwelwyr o ganlyniad i’r duedd gynyddol i weithio gartref am rywfaint neu drwy’r amser, yn hytrach na chymudo i ddinasoedd mwy. Bydd hyn yn cefnogi ein polisi ‘Canol Trefi yn Gyntaf’ o ran darparu gwasanaethau cyhoeddus ac yn helpu i alluogi rhwydwaith o ganolfannau menter a chanolfannau gweithio ‘lleol i gartref’. Pan nad oes unrhyw ddefnydd ymarferol i’r safleoedd adfeiliedig, dylai’r Gronfa hefyd alluogi creu mannau gwyrdd newydd.\nByddwn yn adeiladu ar brofiad Cronfa’r Economi Gylchol, sydd eisoes wedi cefnogi nifer o gaffis ailddefnyddio a siopau trwsio lleol i lansio cronfa bwrpasol i greu cyfleusterau ychwanegol ar ein stryd fawr, gan gyfrannu’n sylweddol at leihau gwastraff a’n hymdrechion i fynd i’r afael â’r argyfwng yn yr hinsawdd yn ogystal ag adfywio canol ein trefi.\nByddwn yn dechrau rhoi gwasanaethau endosgopi ar waith mewn cymunedau yng nghanol trefi, a thrwy roi hwb i’n Rhaglen Gyfalaf Gofal Sylfaenol, byddwn hefyd yn symud ein hagenda ‘Canol Trefi yn Gyntaf’ yn ei blaen, gan flaenoriaethu canolfannau iechyd a gofal cymdeithasol integredig yng nghanol trefi.\nByddwn yn gweithio gydag awdurdodau lleol i ddatblygu cynllun cydfuddsoddi i wneud canol trefi yn fwy atyniadol. Mae’n bosibl y bydd mwy o bobl yn ymweld â chanol trefi o ganlyniad i’r duedd gynyddol i weithio gartref ran o’r amser neu drwy’r amser, yn hytrach na theithio i’r dinasoedd mawr i weithio. I ddechrau, bydd hyn yn canolbwyntio’n benodol ar wella mannau gwyrdd.\nRydym ni i gyd am weld canol trefi yn ffynnu, gan wneud cyfraniad cadarnhaol at ein lles ac at gefnogi siopau a gwasanaethau lleol, a’r holl swyddi y mae’r rhain yn eu cynnal.\nEr mwyn gwella’r amgylchedd yng nghanol ein trefi a’n dinasoedd, byddwn yn bwrw ymlaen â phrosiectau peilot o gael parthau 20 mya.\n5. Byddwn yn parhau i ymateb yn egnïol i’r argyfwng yn yr hinsawdd drwy ddilyn agenda ddatgarboneiddio gref, rheoli ein tir er budd cymunedau gwledig a chenedlaethau’r dyfodol a diogelu a gwella ein hadnoddau naturiol.\nByddwn yn rhoi hwb i Gronfa’r Economi Gylchol er mwyn ariannu tua 50 o brosiectau ychwanegol sy’n cyfrannu at yr adferiad gwyrdd, ac at ddatblygu swyddi gwyrdd y dyfodol.\nByddwn yn parhau i fuddsoddi yn rhaglen hirdymor Fforest Genedlaethol Cymru, gan feithrin ased a gwaddol i genedlaethau’r dyfodol a helpu i wireddu buddion amlweddog y fforest i bawb. Byddwn hefyd yn mynd ati i dyfu diwydiannau coedwigaeth Cymru.\nByddwn yn cefnogi prosiect peilot i leihau ôl troed carbon un o’n prif ysbytai yn sylweddol drwy integreiddio offer defnyddio ynni’r haul ar ei safle a darparu cyllid sbarduno ar gyfer hybiau hydrogen byw’n ddoeth ledled Cymru – sy’n set bwysig o dechnolegau newydd a all fod yn allweddol i greu diwydiannau carbon isel y dyfodol, o ynni’r môr i hedfan yn ddi-garbon.\nByddwn hefyd yn dyblu nifer y prosiectau i gefnogi sefydliadau’r sector cyhoeddus i leihau eu hôl troed carbon, a chaiff y gwaith hwn ei wneud drwy Becyn Ysgogi Gwyrdd y Gwasanaeth Ynni. Byddwn hefyd yn buddsoddi yn natblygiad nifer o gynlluniau ynni adnewyddadwy lleol newydd.\n6. Byddwn yn manteisio ar y cyfleoedd a gynigir drwy newid patrymau gweithio a theithio i adeiladu ar dreialon trafnidiaeth gyhoeddus sy’n ymateb i’r galw, gan weithio gydag undebau llafur, awdurdodau lleol a theithwyr, ac yn rhoi pwyslais clir yn ein Strategaeth Drafnidiaeth newydd ar leihau’r angen i deithio, gwasgaru’r galw am drafnidiaeth gyhoeddus yn fwy cyfartal drwy’r dydd, a galluogi teithio llesol fel buddsoddiad yn iechyd y cyhoedd.\nRydym yn deall na all y rhan fwyaf o bobl weithio gartref ac y bydd llawer ohonom yn parhau i ddibynnu ar drafnidiaeth gyhoeddus i fynd i’r gwaith. Yn ogystal â’r cynnydd sylweddol yn ein cyllid ar gyfer gwasanaethau bysiau a rheilffyrdd i’w cynnal yn ystod y cyfnod hwn pan nad oes cymaint o ddefnydd arnynt gan y cyhoedd, byddwn yn ariannu rhaglen a fwriedir i dreialu diwygio gwasanaethau bysiau, gan adeiladu ar y treialon Fflecsi sydd eisoes ar waith ar gyfer gwasanaethau bysiau sy’n ymateb i’r galw.\nByddwn hefyd yn bwrw ymlaen â datblygiad strategaeth ddatgarboneiddio ar gyfer ein system drafnidiaeth a fydd yn ffynhonnell o her wrth inni ddatblygu ein Strategaeth Drafnidiaeth newydd ar gyfer Cymru.\n7. Byddwn yn canolbwyntio ar yr economi ‘bob dydd’/sylfaenol ac yn cefnogi twf ac annibyniaeth busnesau sydd â phencadlys yng Nghymru er mwyn meithrin gwydnwch economi Cymru yn wyneb y coronafeirws a diwedd Cyfnod Pontio’r UE.\nFel yr esboniwyd uchod, bydd trydydd cam ein Cronfa Cadernid Economaidd yn canolbwyntio ar sicrhau dyfodol busnesau bach a chanolig eu maint, y mae pencadlys y rhan fwyaf ohonynt yn yng Nghymru, drwy gyd-ariannu buddsoddiadau wrth addasu i’r realiti newydd a wynebwn. Rydym hefyd yn rhoi cymorth penodol i’r sectorau twristiaeth a lletygarwch, sydd wedi’u taro mor wael gan y pandemig. Er mwyn cynnal swyddi yng Nghymru, mae’n hanfodol ein bod yn diogelu’r sectorau twristiaeth, lletygarwch a diwylliant yn ein heconomi.\nBydd ein buddsoddiadau ychwanegol sylweddol iawn ar gyfer tai yn rhoi ysgogiad economaidd i’r sector adeiladu, gyda phwyslais cryf ar fusnesau bach a chanolig eu maint, tra bydd ein Rhaglen Tai Arloesol hefyd yn rhoi ysgogiad ar gyfer gweithgynhyrchu sy’n gysylltiedig ag adeiladu drwy ddefnyddio Dulliau Adeiladu Modern.\nByddwn hefyd yn rhoi hwb i’n Rhaglen Band Eang Cyflym Iawn sy’n helpu busnesau Cymru i gynyddu eu presenoldeb digidol, masnachu ar-lein ac arloesedd digidol, sy’n hanfodol o ystyried y cam enfawr sydd wedi’i gymryd tuag at weithio o bell ac yn ddigidol.\n8. Byddwn yn cefnogi’r GIG i adennill tir a gollwyd o ran trin cyflyrau nad ydynt yn gysylltiedig â’r coronafeirws.\nByddwn yn cynyddu buddsoddiad yn sylweddol yn ein Rhaglen Gyfalaf Gofal Sylfaenol, gan gyflwyno o leiaf bedwar prosiect mawr, a fydd yn rhoi ysgogiad ychwanegol i’r sector adeiladu ac yn cynnig cyfleusterau iechyd a gofal cymdeithasol integredig llawer gwell i gymunedau lleol. Byddwn hefyd yn comisiynu astudiaeth i ddysgu o brofiad hyd yma ac i lywio camau’r Rhaglen ar gyfer y dyfodol.\nByddwn hefyd yn bwrw ymlaen â’n cynllun adfer endosgopi, gan ddechrau’r gwaith o greu rhwydwaith o ganolfannau endosgopi mewn lleoliadau yng nghanol trefi, a fydd yn ein galluogi i ddechrau dal i fyny ar yr ôl-groniad a grëwyd o ran sgrinio canser o ganlyniad i’r pandemig.\nByddwn hefyd yn hybu darpariaeth cymorth iechyd meddwl drwy’r trydydd sector er mwyn atal problemau rhag gwaethygu i’r pwynt lle mae angen defnyddio gwasanaethau gofal sylfaenol a gofal eilaidd. Byddwn hefyd yn cynyddu cyllid ar gyfer cymorth adsefydlu preswyl i bobl ddigartref sy’n camddefnyddio sylweddau.\nAr yr un pryd, byddwn yn cyflwyno ein Cynllun Diogelu ar gyfer y Gaeaf er mwyn sicrhau bod gan y system iechyd a gofal cymdeithasol gynlluniau a threfniadau wrth gefn er mwyn:\nYmateb i’r galw yn sgil y coronafeirws\nParhau i gynyddu gwasanaethau hanfodol, gan gynnwys gwasanaethau iechyd meddwl, a pharhau i ailgyflwyno gwasanaethau rheolaidd pan fo hynny’n ddiogel\nLleihau anghydraddoldebau iechyd ac effeithiau’r coronafeirws (y 4 niwed)\nDiogelu a hyrwyddo llesiant y gweithlu iechyd a gofal cymdeithasol\nByddwn yn gweithredu argymhellion y Grŵp Cynghorol BAME ar COVID-19.\nByddwn yn rhoi cymorth ychwanegol i’n rhaglen Trais yn Erbyn Menywod, Cam-drin Domestig a Thrais Rhywiol.\nByddwn yn cynyddu’r cymorth rydym yn ei roi i deuluoedd troseddwyr benywaidd.\nByddwn yn rhoi hwb i Gronfa Ymateb COVID-19 Sefydliadau Pobl Anabl.\nMae’r sgwrs am adfer yr ydym wedi bod yn rhan ohoni gyda’n partneriaid dros y misoedd diwethaf wedi bod yn hynod gynhyrchiol. Mae wedi ein helpu i nodi rhai o’r blaenoriaethau uniongyrchol ar gyfer rhan gyntaf ein gwaith ail-greu. Ond mae ein gwaith dros y misoedd diwethaf hefyd wedi dangos mai dyma’r amser ar gyfer newid gwirioneddol yn y tymor hwy.\nMae’r coronafeirws wedi ein gorfodi ni i gyd i feddwl yn wahanol ac weithiau’n fwy creadigol am yr hyn a wnawn, sut rydym yn ei wneud a sut y gall hynny newid y dyfodol neu ddylanwadu arno. Mae wedi rhoi’r llwyfan inni ddatblygu polisïau mewn ffyrdd mwy newydd a mentrus nag o’r blaen, i groesawu technoleg ac i sicrhau ein bod yn datblygu gwasanaethau sydd wedi’u teilwra ar gyfer dinasyddion.\nMae heriau sydd weithiau’n rhy gyfarwydd, ac sydd yn aml wedi bod yn anodd mynd i’r afael â hwy, wedi tyfu’n fwy fyth. Y dasg yw ceisio mynd i’r afael â nhw, gan adeiladu ar awydd y cyhoedd am newid, a’r ffyrdd newydd rydym wedi’u canfod o gydweithio – y llywodraeth, cymunedau ac unigolion, y sector cyhoeddus, y sector preifat a’r trydydd sector.\nYr angen i fynd i’r afael â chwestiynau am annhegwch rhwng cenedlaethau, adfywio canol ein trefi, y newid i economi gynaliadwy a datgarboneiddio, y cyfle digidol, breuder rhai o’r gwasanaethau cyhoeddus a ddarperir yn breifat, yr angen brys i ddiogelu ein bioamrywiaeth. Nid yw’r un o’r rhain yn newydd, ond mae maint y materion hyn wedi dod yn fwy amlwg ar lefel ehangach, ac mae awydd y cyhoedd i fynd i’r afael â’r her honno wedi mynd yn ddyfnach, yn sgil ein profiadau yn ystod y misoedd diwethaf.\nI’n helpu i fynd i’r afael â rhai o’r materion hyn, rydym yn ystyried partneriaeth ariannu ag awdurdodau lleol a allai estyn ein gallu i fuddsoddi gyda’n gilydd ac ysgogi cyflogaeth.\nGan ein bod yn nesáu at ddiwedd y Senedd hon, nid y llywodraeth bresennol yn unig fydd yn mynd i’r afael â’r dasg o ymateb i’r heriau hyn ar gyfer y dyfodol, ond hefyd y llywodraeth a gaiff ei ffurfio yn y Senedd newydd. Ond mae gwaith ar y gweill y byddwn yn parhau i’w wneud am weddill tymor y Senedd hon. Law yn llaw â’r gwaith ail-greu uniongyrchol, felly, byddwn yn bwrw ymlaen â’r gwaith o ymdrin â rhai o’r blaenoriaethau tymor hwy hynny, gan adeiladu ar ein gwaith hyd yma drwy:\nWneud popeth o fewn ein gallu, gan weithio gyda Llywodraeth y DU, y sector cyhoeddus ehangach, cyflogwyr ac undebau llafur a’r trydydd sector i barhau i gynyddu mynediad at swyddi a hyfforddiant.\nYstyried ar frys sut i fynd i’r afael â breuder a natur ddarniog y system gofal cymdeithasol a chynyddu’r cymorth ar gyfer darpariaeth ddi-elw.\nRhoi’r Fframwaith Datblygu Cenedlaethol ar waith i ymgorffori’r dull ‘canol trefi yn gyntaf’ ar gyfer lleoli gwasanaethau cyhoeddus, a gosod safonau uchelgeisiol ar gyfer ailddefnyddio gofod manwerthu nad oes digon o ddefnydd arno.\nCanolbwyntio cymorth busnes lle bynnag y bo modd ar gefnogi datgarboneiddio’r economi a gwaith teg, a bwrw ymlaen â diwygiadau caffael er mwyn datblygu cadwyni cyflenwi lleol.\nDiwygio trafnidiaeth gyhoeddus a buddsoddi ynddi yn y tymor hir i gefnogi newid moddol, gan ddatblygu system drafnidiaeth gyhoeddus ddibynadwy, fforddiadwy ac integredig o ansawdd uchel ledled Cymru a all gefnogi ein huchelgeisiau ar gyfer cenedl wyrddach, decach a mwy llewyrchus.\nYstyried goblygiadau’r dadansoddiad o rannu risg gyda gweithredwyr preifat rhwydweithiau trafnidiaeth gyhoeddus ar gyfer modelau gweithredu yn y dyfodol.\nBwrw ymlaen â’r broses o ailstrwythuro addysg bellach ac addysg uwch yn y tymor hwy er mwyn rhoi mwy o bwyslais ar ddarpariaeth alwedigaethol a chyfleoedd dysgu mwy hyblyg ac i sicrhau cysylltiadau agosach rhwng sefydliadau a’u heconomïau rhanbarthol.\nNodi ein huchelgeisiau ar gyfer trawsnewid digidol yn ein strategaeth ddigidol newydd; a sefydlu gwaith y Ganolfan Gwasanaethau Cyhoeddus Digidol newydd ar draws y sector cyhoeddus, i hyrwyddo’r broses o ddarparu gwasanaethau sy’n canolbwyntio ar y defnyddiwr a gwella gallu ac arweinyddiaeth i gefnogi trawsnewid digidol mewn gwasanaethau.\nCynyddu ein cefnogaeth i gynhwysiant a hwyluso digidol i’r rhai a fydd fel arall mewn perygl o gael eu gwthio, neu eu gwthio ymhellach, i gyrion gwasanaethau cyhoeddus.\nBwrw ymlaen lle bynnag y bo modd â phrosiectau sy’n ysgogi buddsoddiad mewn cynlluniau ynni adnewyddadwy.\nSymud ymlaen ar ddiwygio cyllid ffermio i ganolbwyntio ar fanteision amgylcheddol a gwella mynediad i gefn gwlad a mannau agored.\nCryfhau gallu ein cymunedau a’n heconomi i ymdopi ag effaith y newid yn yr hinsawdd, gan gynnwys diogelu rhag llifogydd a mathau eraill o dywydd eithafol.\nAdfer treftadaeth naturiol Cymru, gan wella cyflwr afonydd, mawndiroedd, coedwigoedd a’r môr.\nCryfhau potensial prosiectau ynni adnewyddadwy mawr drwy feithrin gallu a chynlluniau lleol cryfach.\nAdolygu ein polisi caffael er mwyn sicrhau’r gefnogaeth fwyaf posibl i’r economi sylfaenol a chadwyni cyflenwi Cymru.\nDiogelu cadernid ein cymunedau a’n rhwydweithiau Cymraeg, gan fwrw ymlaen â’n hymrwymiadau i gynyddu nifer y bobl sy’n dysgu ac yn defnyddio’r iaith yn y dyfodol, gan sicrhau bod ein hymatebion i’r coronafeirws yn ystyried yr ymrwymiadau hyn yn llawn.\nY misoedd i ddod\nNid ydym yn gwybod eto sut yn union y bydd y misoedd yn datblygu o ran trosglwyddiad y feirws, pa ymatebion clinigol newydd a fydd ar gael i fynd i’r afael â’i ledaeniad a’r ystod o gamau y bydd angen i lywodraethau eu cymryd. Rydym hefyd yn wynebu cryn ansicrwydd wrth i ddiwedd cyfnod pontio’r UE ddynesu, sef 31 Rhagfyr. Bydd diwedd y cyfnod pontio yn golygu newid a tharfu ar fusnesau, ni waeth a all y DU a’r UE ddod i gytundeb ai peidio ar ein perthynas fasnachu at y dyfodol. Mae’n bosibl hefyd y bydd effeithiau diwedd y cyfnod pontio i’w teimlo’n arbennig gan gymunedau a chartrefi y mae goblygiadau’r coronafeirws eisoes wedi cael effaith ddofn arnynt. Bydd yr effeithiau ar bawb yn llawer iawn mwy os na fydd cytundeb, ond mae’n amhosibl rhagfynegi’n sicr ar bwy y bydd yr effaith fwyaf.\nNi allwn ragweld yr union gyd-destun ar gyfer y blaenoriaethau rydym wedi’u hamlinellu yma. Prif flaenoriaeth y Llywodraeth hon yng Nghymru bob amser fydd cadw pobl yn ddiogel a gwneud popeth o fewn ein gallu i ddiogelu bywoliaeth pobl. Ond law yn llaw â’r gwaith hwnnw, mae’r ddogfen hon yn dangos sut y byddwn hefyd yn edrych i’r dyfodol, a’r camau y byddwn yn ceisio’u cymryd fel rhan o’n hymateb cyffredinol i’r coronafeirws.\nYn yr un modd â llawer o’n hymateb hyd yma, y ffordd orau o ddatblygu’r blaenoriaethau hyn yw mewn partneriaeth ag eraill yn y sector cyhoeddus, y sector preifat a’r trydydd sector yr ydym yn gweithio gyda nhw yn Llywodraeth Cymru. Dim ond gyda chefnogaeth pobl Cymru y gellir eu datblygu – ac rydym yn hyderus y bydd eu hymroddiad i’r dasg o ail-greu gymaint â’u hymrwymiad i fynd i’r afael â’r pandemig coronafeirws ei hun.\nISBN digidol 978-1-80082-287-0


Tsieina SMS Anwlydd ffabrig gweithgynhyrchwyr a chyflenwyr-ffatri cyfanwerthu-DER deunydd newydd\nSMS adeiledd heb ei blethu\nSMS nongwehyddu ffabrig (Spunbond + Meltblown + Spunbond Nonwovens) yn fath o ffabrig synthetig heb ei blethu, mae'n gynnyrch cyfansawdd o spunbondio a mellt wedi chwythu, sydd â manteision o gryfder uchel, perfformiad hidlo da, dim rhwymwr a dim gwenwyndra.\nSMS adeiledd heb ei blethu(Spunbond + Meltblown + Spunbond Nonwovens) yn fath o adeiledd synthetig heb ei blethu, mae'n gynnyrch cyfansawdd o spunbondio a mellt chwythu, sydd â manteision o gryfder uchel, perfformiad hidlo da, dim rhwymwr a dim gwenwyndra.\nManteision oSMS PP nonweit: Gwydn, tafladwy. Hinswleiddio, nid yn dargludol. Meddalgarwch ac stiffrwydd. Finusrwydd, chwydd. Isotropig, anifeilaidd. Gallu i fod yn fwy anadanadwy ac anhydraidd i ddŵr. Elastigedd, stiffrwydd. Golau, llac a chynnes. Tenau fel adenydd cicada, trwstan fel Cymro. Dal dŵr a gallu anadlu. Smwddio, gwnïo, mowldio. Fflam, antistatig. Athraidd, gwrth-ddŵr, abrasion-gwrthsefyll a melvety. Gwrthiant wrinkle, elastigedd da, amsugno lleithder uchel, repellency dŵr.\nTorri cryfder N/5cm\nHuchiad ar doriad%\nAthreiddedd aer l/m2/s\nDERFLEXSMS anwein polypropylenwedi manteision canlynol:\n1.polypropylen resin yw'r prif ddeunydd crai ar gyfer cynhyrchu, gyda disgyrchiant penodol o 0.9 yn unig a dim ond tair rhan o bump o hynny o cotwm. Mae'n flêr ac yn teimlo'n dda.\n2. yn cynnwys ffibrau cain (2-3D) man golau poeth toddi bondio mowldio. Mae'r cynnyrch gorffenedig yn gymedrol feddal a chyfforddus.\n3. Mae brigau polypropylen yn anamsugnol, mae ganddynt ddim cynnwys dŵr, ac mae ganddynt ddofi dŵr da. Maent yn cael eu gwneud o 100% ffibr gyda mandylledd, athreuliad da, ac yn hawdd i gadw'r brethyn yn sych ac yn hawdd i'w golchi.\n4.Cymorth SS ffabrigyn cael ei gynhyrchu gyda'r FDA deunyddiau crai gradd bwyd, nid yw'n cynnwys cynhwysion cemegol eraill, mae ganddo berfformiad Sefydlog, nad yw'n wenwynig, dim Odor, ac nid yw'n llidiro'r croen.\n5. Mae polypropylen yn sylwedd sy'n segur yn gemegol, nid yn wyfynod-wedi'i fwyta, a gall ynysu erydiad bacteria a phryfed yn yr hylif; gwrthfacteria, alcali'n cyrydu, a'i orffenSS polypropylen nonwedi'i blethuydynt yn effeithio ar y cryfder oherwydd erydiad.\n(1) clytiau meddygol ac iechydol: gynau llawfeddygol, dillad amddiffynnol, clytiau di-haint, masgiau, diapers, napcynau misglwyf, ac ati.\n(2) brethyn addurno'r cartref: sticeri wal, llieiniau bwrdd, dalenni gwely, gorchuddion gwelyau ac ati.\n(3) brethyn dilynol: leinin, leinin gludiog, fflke, cotwm siâp, amrywiol ffabrigau sylfaen lledr synthetig, ac ati.\n(4) deunyddiau diogelu'r amgylchedd: cynhyrchion glanweithdra megis ffabrig hidlo heb ei wau, brethyn amsugno olew, ac ati.\n(5) brethyn inswleiddio gwres: deunyddiau inswleiddio gwres ac ategolion dillad\nMae DERFLEX yn weithiwr proffesiynolffabrigau heb eu gwehyddu gwneuthurwryn China. Mae'r cwmni'n meddiannu arwynebedd o 6000 metr sgwâr. Mae 3 llinell gynhyrchu o ffabrigau heb eu gwehyddu, sy'n gallu cynhyrchuffabrigau di-bondio heb eu gwau, ffabrigau geotechnegol heb eu gwehyddu, ffilament polyester ffabrigau heb eu gwehyddu,ffabrigau heb eu gwehydduo wahanol fanylebau a lliwiau gyda lled 15cm-320cm, ac yn gymwys ar gyfer gwrth-statig, gwrth-heneiddio,-effeithlonrwydd uchel-arbed fflam, gwrthfacterol a gwrth-llwydni, hydroffilig ac eraill anhafaledd amgylcheddol gyfeillgar yn ôl gofynion cwsmeriaid, cynhyrchion yn cael eu defnyddio'n eang wrth dirweddu, gorchudd eginblanhigion amaethyddol, lawnt gardd, leinin dillad, dodrefn soffa celfi, pecynnu cebl, deunyddiau inswleiddio, hylendid, deunyddiau meddygol, lamineiddio deunyddiau cyfansawdd, deunyddiau hidlo, adeiladu waterprawfesur , peirianneg sifil ac ati.\nDER deunydd newydd yn un o'r Tsieina blaenllaw sy'n gwerthu a chyflenwyr ffabrig heb eu gwehyddu, gyda ffatri proffesiynol, rydym yn gallu cynhyrchu SMS safon uchel heb ei blethu ffabrig am bris cystadleuol, a gallwn bob amser yn cynnig eich cynhyrchion ar werth. Croeso i gynnyrch cyfanwerthu gennym.\nPâr o: Dillad Amddiffynnol Cemegol\nNesaf: Ffedogau PVC diwydiannol


Adolygiad ansawdd porth: cymru - mae llawlyfr y dull wedi ei gyhoeddi erbyn hyn\n2nd Awst 2018 Awst 2 - 2018\nAr ran Cyngor Cyllido Addysg Uwch Cymru (CCAUC), mae QAA wedi cyhoeddi'r llawlyfr ar gyfer Adolygiad Ansawdd Porth: Cymru.\nMae'r broses Adolygiad Ansawdd Porth yn elfen allweddol o'r Fframwaith Asesu Ansawdd ar gyfer Cymru.\nLluniwyd y dull i:\nsicrhau bod buddiannau'r myfyrwyr yn cael eu diogelu\nsicrhau bod enw da system addysg uwch y DU yn cael ei ddiogelu, gan gynnwys diogelu safonau academaidd\nbennu meysydd sydd angen eu datblygu a/neu welliannau penodol a fydd yn helpu'r darparwr i fodloni'r gofynion rheoleiddiol sylfaenol.\nTrwy gyfrwng yr adolygiad, bydd QAA yn cynnig sicrwydd allanol annibynnol ac yn darparu beirniadaeth arbenigol i CCAUC am y ffordd y mae darparwyr yn dangos eu cydymffurfiad â'r gofynion ansawdd sylfaenol ar gyfer addysg uwch yng Nghymru. Yn y broses adolygu, defnyddir cyngor arbenigol gan dimau adolygwyr sy'n gymheiriaid, ac mae'r rhain yn cynnwys adolygwyr sy'n fyfyrwyr.\nBydd modd i ddarparwyr ddefnyddio canlyniadau llwyddiannus Adolygiadau Ansawdd Porth fel tystiolaeth i ddangos bod ansawdd eu darpariaeth addysg uwch wedi'i sicrhau yn erbyn y gofynion rheoleiddiol sylfaenol pan fyddent yn gwneud cais am ddynodiad penodol neu Gynllun Mynediad a Ffioedd.


Welcome to Coleg Ceredigion - Cyllido\nCyllid i gefnogi eich anghenion hyfforddi\nY flaenoriaeth bwysicaf yw dod o hyd i raglen hyfforddi sy’n cyd-fynd â’ch anghenion busnes ac yna ceisio canfod datrysiad i’ch cefnogi gyda’r buddsoddiad ariannol angenrheidiol. Yn anffodus mewn cynifer o achosion mae cwmnïau hyfforddi’n dechrau drwy ganfod llwybr cyllido ac yna gosod rhaglen hyfforddi sy’n bodloni anghenion y corff cyllido yn hytrach nag anghenion y gweithlu. Yng Ngholeg Sir Gâr â Choleg Ceredigion byddwn ni bob amser yn dechrau drwy ganfod hyfforddiant fydd yn cael effaith gadarnhaol ar eich busnes er mwyn sicrhau eich bod yn derbyn yr elw gorau ar eich buddsoddiad, sef, gan amlaf, amser y staff!\nPa gyllid yw’r gorau?\nBydd ein tîm o Swyddogion Datblygu Busnes yn trafod amrywiaeth o opsiynau gyda chi. Mewn rhai achosion gall Coleg Sir Gâr a Choleg Ceredigion brosesu’r holl waith papur, ond mewn achosion eraill mae’n bosibl y byddwn ni’n gweithio mewn partneriaeth gyda chyllidwyr allanol fel y cyngor lleol, Gyrfaoedd Cymru, Remploy, yr Adran Gwaith a Phensiynau ac ati i ddod o hyd i’r datrysiad gorau i chi a’ch busnes. Ym mhob achos byddwn yn eich cynghori ar yr opsiynau sydd ar gael a beth sydd ei angen i sicrhau cymhwysedd.\nA fydd fy rhaglen hyfforddi am ddim?\nDoes dim un rhaglen hyfforddi am ddim, ym mhob achos bydd rhywun yn talu am yr hyfforddiant ar eich rhan. Os nad eich sefydliad chi fydd yn gwneud, bydd partner arall fel Llywodraeth Cymru neu’r UE yn talu. Mewn rhai achosion gallai fod cyllid i dalu canran sylweddol, neu’r holl ffioedd sy’n gysylltiedig ag astudio cymhwyster cyflawn, ond mae’n bwysig cydnabod bod rhaid i chi gwblhau’r cymhwyster yn llwyddiannus er mwyn cael y cymorth ariannol angenrheidiol.\nMae enghreifftiau cyllido’n cynnwys:\nMae Sgiliau ar gyfer Diwydiant yn gallu cyllido hyd at 70% o gost nifer fawr o gymwysterau sy’n ymwneud â datblygu diwydiannau allweddol yng Nghymru. Yn anffodus dim ond mewn rhai siroedd yng Nghymru mae cyllid Sgiliau ar gyfer Diwydiant ar gael.\nMae Cyllid Prentisiaethau’n cwmpasu 100% o’r ffioedd sy’n gysylltiedig â fframwaith a gydnabyddir yn genedlaethol. Mae’n bwysig cydnabod y gallai fod elfennau mewn fframwaith nad ydynt yn flaenoriaeth i’ch sefydliad, ond rhaid cwblhau’r fframwaith cyfan o fewn yr amserlen a gytunir er mwyn hawlio’r holl gymorth ariannol sydd ar gael.\nGallai hyd at £1500 o gyllid ReACT / Mynediad fod ar gael i unigolion sy’n ddi-waith ar hyn o bryd, neu a gaiff eu gwneud yn ddi-waith ac sy’n ceisio sicrhau cymhwyster/cymwysterau sydd eu hangen i gael cyflogaeth lwyddiannus yn eu dewis sector. Fel gydag opsiynau cyllido eraill mae’n hanfodol fod ymgeiswyr yn derbyn na chaiff y cyllid ei ryddhau hyd nes y cwblheir y cynllun dysgu a gytunir yn llwyddiannus.\nUn o’r opsiynau mwyaf poblogaidd yw Hunan-gyllido, ac er ei fod yn golygu cost ariannol uniongyrchol i chi neu eich sefydliad, mae’r opsiwn hwn yn sicrhau eich bod yn derbyn yr union hyfforddiant rydych chi’n ei ddymuno, ar adeg ac mewn lle sy’n cyd-fynd â’ch anghenion chi. Os ydych chi, neu eich sefydliad, yn cyllido eich cynllun hyfforddi’n llawn, gallwch deilwra’r cynnwys i fodloni eich union ofynion, yn hytrach na gofynion y corff cyllido. Mae arbediad cost anuniongyrchol anferth yn dod yn sgil Hunan-gyllido sy’n aml yn cael ei anghofio, sef amser y gweithwyr! Drwy ddatblygu eich cynllun hyfforddi pwrpasol eich hun gallwch sicrhau bod eich anghenion yn cael eu bodloni’n brydlon, fel arfer gyda nifer fach o sesiynau hyfforddi mewn amserlen sy’n gweddu i chi - sy’n golygu mai chi sy’n rheoli’n llwyr.\nDylid nodi bod yr holl opsiynau cyllido yn ddarostyngedig i geisiadau a’u bod ddim ond ar gael i nifer penodol o ymgeiswyr mewn unrhyw flwyddyn ariannol neu academaidd.


Gweithio mewn ffatri.\nMae tuedd i feddwl mai dim ond yn ystod y ddau ryfel byd ac wedyn y dechreuodd menywod weithio mewn ffatrïoedd. Mewn gwirionedd roedd llawer o ffatrïoedd bach ledled Cymru ers y chwyldro diwydiannol yn y bedwaredd ganrif ar bymtheg, ac yn eu plith y melinau a’r ffatrïoedd gwlân a oedd mor bwysig i gefn-gwlad Cymru.\nRoedd y gwaith yn gallu bod yn drwm, yn fudr / frwnt, yn beryglus ac yn undonog. Byddai’r oriau yn hir iawn a’r cyflog yn fach, ond ar y llaw arall câi’r gweithwyr gyfle i gymdeithasu a chael hwyl o weithio mewn cwmni gyda merched a dynion eraill.\nYn union cyn ac ar ôl yr Ail Ryfel Byd, er hynny, agorodd nifer o ffatrïoedd mawrion yn cynhyrchu nwyddau trydanol a moethus e.e. yn gwneud peiriannau golchi dillad ym Merthyr Tudful a Llandudno; rayon yn Fflint, cotiau ffwr yng Ngorseinon a thuniau metel yng Nghastell Nedd. Erbyn 1952 roedd 70,000 o fenywod yn gweithio mewn ffatrïoedd o’r fath yng Nghymru.\nDarlun o ferched ifainc yn gweithio yn ffatri Bear Brand, yn gwneud sanau neilon, yn Stryd Fawr, Corwen tua 1947 yw hwn.\nHanes ei mam yn gweithio mewn dwy ffatri, un ohonynt yn ffatri wlân, sydd gan Martha Roberts y Bala yma, ac mae’n mynd â ni nôl i’r dauddegau.


Sgwrsio Nomos Lasithíou. Sgwrsio am ddim gyda dieithryn ar hap yn syth o Nomos Lasithíou.\nCroeso i Chatroulette Nomos LasithíouCyswllt i berson aleatory unrhyw le yn y byd. Gyda Chatroulette Nomos Lasithíou gallwch ddewis rhwng yr opsiynau canlynol:- Sgwrs am ddim gyda phob math o bobl o Nomos Lasithíou. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Nomos Lasithíou:


Gêm Chwyth canon. Chwarae rhad ac am ddim ar-lein\nGêm Chwyth canon Ar-lein\nGêm Disgrifiad: Yn y gêm hon rhaid i chi ddefnyddio'r llong ryfel arfau snaschennogo milwrol i ddinistrio'r holl môr-ladron yn symud i'r ddaear. Os estroniaid yn sydyn hedfanodd i lawr, yna rydych chi'n gweithio eich countdown bywyd a ddangosir yn y raddfa ar waelod y gêm. Mae angen i chi dinistrio'r holl gofod yn y gêm hon.\nYmosodiad Alien Boerau Eira Pencampwriaeth Rhedeg Jack Rhyfeloedd Tanc Kogama: Gorllewin Gwyllt Rex yn Mecsico Stickman Archer 2 The Steekman Spear Wolves Awyr Yr Aifft: Y Rhyfel Cerrig Arrows Surfers Archer: taith byd Hunter Mawr Ar-lein The Knight of Magic Vanity\nYn y gêm hon rhaid i chi ddefnyddio'r llong ryfel arfau snaschennogo milwrol i ddinistrio'r holl môr-ladron yn symud i'r ddaear.\n© playgame24.com - gêm ar-lein rhad ac am ddim Chwyth canon () Chwarae\nfflachia herwhela ar-lein Chwyth canon rhad ac am ddim.. Peidiwch ag anghofio sgorio'ch y gêm hon Chwyth canon a rhannu gêm hon gyda'ch ffrindiau gorau.


Cyfres Cam at y Cewri: yn Ôl i Leifior (9780863835131) | Islwyn Ffowc Elis | Y Lolfa\nAdran: Ffuglen, Cefn Gwlad, Dysgwyr, Canolradd\nNifer y tudalennau: 193\nDyma fersiwn o nofel boblogaidd Islwyn Ffowc Elis, dilyniant i'w nofel Cysgod y Cryman (1956) sydd hefyd yn rhan o'r gyfres werthfawr hon. Erbyn hyn, mae Harri Vaughan wedi llwyddo i droi Lleifior yn gymuned gydweithredol ac, o dan ddylanwad Gwylan, myfyrwraig o'i ddyddiau ym Mangor, wedi mynd yn Gomiwnydd ac yn anffyddiwr. Mae Greta, ei chwaer, wedi symud i Lerpwl, yn briod â'r meddyg disglair ond gwrth-Gymreig Paul Rushmere. Mae Karl, yr Almaenwr hoffus, wedi gadael y fferm heb gyfaddef ei gariad tuag at Greta.\nYn y man, mae Edward Vaughan, pennaeth y teulu a symbol o'r hen Ryddfrydiaeth, yn marw, ac mae'r nofel yn tynnu at ei therfyn gyda damwain ffordd sy'n lladd Rushmere. Un o themâu'r nofel yw pererindod ysbrydol Harri Vaughan, sy'n adennill ei ffydd Gristionogol erbyn y diwedd. Mae Karl yn dychwelyd i Faldwyn, lle lleolir y nofel, ac, ar y dudalen olaf bron, yn dweud wrth Greta ei fod yn ei charu.\nBu'r ddwy nofel hon yn garreg filltir yn hanes y nofel Gymraeg, yn rhinwedd cyfoesedd y stori, naturioldeb y ddeialog, a'u hapêl at ddarllenwyr ifainc, yn arbennig yn eu triniaeth o serch a gwleidyddiaeth. Llwyddodd i ddenu cenhedlaeth newydd o ddarllenwyr Cymraeg ar adeg pan nad oedd rhyw lawer o ddefnydd darllen yn yr iaith. Maent wedi dyddio rhywfaint, wrth reswm, gan fod y byd wedi symud ymlaen ers y pumdegau, hyd yn oed yng nghefn gwlad, ond mae'r nofelau'n parhau i fod yn ddarllenadwy.\nMae Basil Thomas, meistr yn ei faes, wedi talfyrru'r nofel wreiddiol yn sylweddol ond heb amharu â'r arddull hyfryd. Mae e hefyd wedi darparu nodiadau syml er mwyn helpu'r darllenydd i fwynhau'r nofel. Dylai'r llyfr fod yn addas i ddysgwyr o bob oedran sydd wedi cael gafael ar yr iaith ac sydd yn awyddus i ddarllen nofel go iawn.\nMae'r ddwy nofel wedi cael eu cyfieithu i'r Saesneg gan Meic Stephens dan y teitlau Shadow of the Sickle a Return to Lleifior. - Meic Stephens, Gwales


Ar Asgwrn y Graig: Glaw; mi ddaw fel y mynn\nGan Lleucu am 9:48 PM\nAnonymous 7/9/12 07:46\nTatws gwael yn fyma hefyd eleni. Wnês ti ddewis un o'r ychydig ddyddiau heulog i ddod draw i Ynys Môn.\nWilias 7/9/12 15:48\nDwi wedi rhoi'r gorau i dyfu tomatos oherwydd y lleithder parhaol. Bysa'n gas gen i orfod rhoi'r gorau i datws hefyd. Dim ots gen i am datws diweddar, maincrop, ond mae'n job curo tatws newydd yn syth o'r pridd tydi..


Pobl fregus yn wynebu ynysu cymdeithasol yn sgil diwygiad lles pellach medd AS - Plaid Cymru Arfon\nPobl fregus yn wynebu ynysu cymdeithasol yn sgil diwygiad lles pellach medd AS\nPostiwyd ar March 07 2017, 2:50 yh\nHywel yn ymuno mewn rali tu allan i'r Senedd i leisio gwrthwynebiad i doriadau anabledd.\nMae Aelod Seneddol Plaid Cymru dros Arfon, Hywel Williams wedi cyhuddo Llywodraeth y DU o erlyn y rhai sydd lleiaf abl i amddiffyn eu hunain, gan fod disgwyl i’r Canghellor roi sêl bendith i doriadau pellach i fudd-daliadau pobl anabl.\nWrth annerch rali tu allan i'r Senedd, rhybuddiodd Hywel Williams na fydd pobl sydd ag amrywiaeth o gyflyrau sy'n ei gwneud yn anodd iddynt adael y tŷ neu i wneud teithiau newydd ac anghyfarwydd oherwydd pryder, yn sgorio digon o bwyntiau i gael cyfradd uwch yr elfen symudedd o PIP. O ganlyniad, gallent fod yn gymdeithasol ynysig, methu ymweld â theulu a ffrindiau neu fynd i’r gwaith.\nMae’r AS Plaid Cymru hefyd wedi cefnogi cynnig trawsbleidiol yn y Senedd (EDM 985) yn galw ar y Llywodraeth i ddiddymu'r y diwygiadau arfaethedig ar unwaith.\nMae disgwyl i Weinidogion newid rheolau PIP er gwaethaf dau ddyfarniad tribiwnlys y dylent gael eu hymestyn i gynnwys cyflyrau a ddioddefir gan 160,000 o bobl megis awtistiaeth, pyliau o banig ac anhwylderau gorbryder.\nDywedodd Hywel Wiliams AS,\n“Dyma ymgais sinicaidd gan y llywodraeth Dorïaidd i symud y pyst gôl a fydd yn gadael miloedd o bobl anabl yn waeth eu byd. Mae nhw wedi dewis anwybyddu beirniadaeth gadarn y llysoedd, gan danseilio sail gyfreithiol y dyfarniadau.”\n“O fy mhrofiad â gwaith achos, mae’r broses asesu yn amlwg yn gwbl anaddas a rhaid ei ddiwygio ar fyrder fel ei bod yn adlewyrchu'r costau ychwanegol sy'n wynebu pobl anabl.”\n“Mae'r ffaith fod cymaint o benderfyniadau yn cael eu gwrthdroi ar apêl yn dweud cyfrolau am annigonolrwydd y broses asesu gychwynnol, yn ogystal â'r creulondeb o orfodi pobl anabl i ymestyn ymhellach ystyriaethau cyn eu bod yn derbyn y budd-dal sydd ei hangen arnynt ac y mae ganddynt hawl iddo.”\n“Bydd hefyd yn tanseilio ymrwymiad y llywodraeth i drin iechyd meddwl a chorfforol yn gyfartal.”\n“Mae'n peryglu atal miloedd o bobl anabl rhag cael mynediad i'r cymorth ariannol sydd ei angen arnynt i fynd i apwyntiadau swyddi, ymweliadau iechyd neu yn syml, cyflawni arferion beunyddiol syml; pethau sy'n anochel yn eu helpu gyda adferiad.”


Gêm Uwch Ninja. Chwarae rhad ac am ddim ar-lein\nGêm Uwch Ninja Ar-lein\nGêm Disgrifiad: Dylai hynny fod yn gallu cyflwyno ninja? Ymladd ydych yn ei ddweud, ac yma ac acw. Dylai hefyd fod yn gallu deftly dringo waliau uchaf a goresgyn unrhyw rwystrau. Mae angen i chi fynd drwy sawl lefel o waliau amrywiol dirlawn a llethrau serth, llywio gyda WASD ac yn defnyddio'r bachyn - y llygoden.\nDylai hynny fod yn gallu cyflwyno ninja? Ymladd ydych yn ei ddweud, ac yma ac acw. Dylai hefyd fod yn gallu deftly dringo waliau uchaf a goresgyn unrhyw rwystrau.\n© playgame24.com - gêm ar-lein rhad ac am ddim Uwch Ninja () Chwarae\nfflachia herwhela ar-lein Uwch Ninja rhad ac am ddim.. Peidiwch ag anghofio sgorio'ch y gêm hon Uwch Ninja a rhannu gêm hon gyda'ch ffrindiau gorau.


Sgwrsio Winchester. Sgwrsio am ddim gyda dieithryn ar hap yn syth o Winchester.\nCroeso i Chatroulette WinchesterCyswllt i berson aleatory unrhyw le yn y byd. Gyda Chatroulette Winchester gallwch ddewis rhwng yr opsiynau canlynol:- Sgwrs am ddim gyda phob math o bobl o Winchester. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Winchester:


Hafan › Findings › Parcio (gan gynnwys gorfodi a beilïaid) : Cyngor Dinas Casnewydd\nCwynodd Ms A na wnaeth Cyngor Dinas Casnewydd gydnabod ei chais am fan parcio i bobl anabl, ac roedd yn hwyr yn ymateb i’w llythyrau, gan gynnwys llythyr o gŵyn. Dywedodd Ms A er bod Adran Briffyrdd y Cyngor yn dweud ei bod wedi ysgrifennu ati, nid oedd wedi derbyn unrhyw ohebiaeth gan yr adran honno.\nDaeth yr Ombwdsmon i’r casgliad na wnaeth y Cyngor gydnabod ac ymateb i lythyrau Ms A mewn modd amserol, ac nid oedd yn gallu egluro beth ddigwyddodd iddynt dros gyfnod o sawl mis. Roedd tystiolaeth fod yr Adran Briffyrdd wedi drafftio llythyr i Ms A, ond nid oedd yn glir os cafodd ei anfon. Daeth yr Ombwdsmon i’r casgliad fod diffyg gwybodaeth ar wefan y Cyngor ynghylch y cais am fan parcio i bobl anabl. Bu i fethiant y Cyngor i ymateb i Ms A mewn modd amserol arwain at oedi o flwyddyn o ran ystyried ei chais. Penderfynodd setlo’r gŵyn heb archwiliad.\nCeisiodd a sicrhaodd yr Ombwdsmon gytundeb y Cyngor: o fewn 10 diwrnod gwaith i ymddiheuro i Ms A, talu £125 iddi a rhoi eglurhad iddi o sut a phryd y gall gyflwyno cais, o fewn mis, i gyhoeddi gwybodaeth barhaol ar ei wefan am y broses gwneud cais am fan parcio, ac o fewn 2 fis, cynnal adolygiad o’i system bostio fewnol. Os bydd cais Ms A yn llwyddiannus yn y dyfodol, cytunodd y Cyngor o fewn mis o’i benderfyniad, y byddai’n ystyried iawndal ariannol pellach, i gydnabod yr anghyfiawnder a achoswyd o ran gohirio’r ddarpariaeth o fan parcio i bobl anabl.


Siom i’r Scarlets ar ddiwedd gêm gyffrous yn erbyn y Cheetahs – Golwg360\nSiom i’r Scarlets ar ddiwedd gêm gyffrous yn erbyn y Cheetahs\n2 Rhagfyr 2017 am 19:55\nColli o 28-21 oedd hanes y Scarlets yn erbyn y Cheetahs yn Bloemfontein.\nHon oedd eu hail golled yn unig y tymor hwn, ac maen nhw’n parhau ar frig Cyngres B y PRO14.\nY Cheetahs oedd ar y blaen ar ôl i William Small-Smith groesi am gais, cyn i James Davies daro’n ôl gyda chais i’r Scarlets.\nSgoriodd yr asgellwr Craig Barry ddau gais i’r dynion o Dde Affrica, gan gynnwys un dros bellter o 50 metr. Tarodd Ioan Nicholas yn ôl gyda chais rhwng dau gais Barry.\nSgoriodd Fred Zeilinga 13 o bwyntiau oddi ar ei droed, wrth i Dan Jones sgorio deg pwynt a Tom Prydie driphwynt.\nMae’r sgôr yn golygu bod y Scarlets yn dod adref â phwynt bonws er iddyn nhw golli’r gêm.\nLlenwodd Mike Phillips y bwlch yn safle’r mewnwr unwaith eto, ond mae disgwyl i Aled Davies a Gareth Davies ddychwelyd cyn dechrau Cwpan Pencampwyr Ewrop ar Ragfyr 9.


Mae system ar-lein wedi'i rhoi ar waith yn Sir Gaerfyrddin i gefnogi'r broses Profi, Olrhain a Diogelu.\nBydd y neges destun yn ymddangos fel NHSWALWALESTTP a bydd yn darparu dolen yn ogystal â chôd unigryw. Ni fydd pobl yn gallu ymateb i'r neges destun ac ni ofynnir iddynt roi unrhyw wybodaeth ariannol.\nY gobaith yw y bydd y system newydd yn darparu hyd yn oed mwy o opsiynau wrth helpu i olrhain y feirws, lleihau'r lledaeniad a rhoi diogelwch ychwanegol i gymunedau.\nGellir cysylltu ag unrhyw un sydd wedi bod mewn cysylltiad â rhywun sydd ag achos o COVID-19 wedi'i gadarnhau fel rhan o hyn a gofyn iddynt hunanynysu am hyd at 10 diwrnod, a gofyn am brawf os byddant yn dangos unrhyw symptomau o'r feirws. Bydd ymgynghorydd cyswllt yn cysylltu â'r unigolyn i roi cyngor a chymorth.\nProfi pobl sydd â symptomau coronafeirws, gan ofyn iddynt hunanynysu oddi wrth y teulu ehangach, eu ffrindiau a'u cymuned wrth iddynt gael prawf ac aros am y canlyniad.\nOlrhain y bobl hynny sydd wedi bod mewn cysylltiad agos â'r person sy'n arddangos symptomau/sydd wedi cael prawf, gan ofyn iddynt fod yn rhagofalus drwy hunanynysu (gweler uchod).\nRhoi cyngor ac arweiniad, yn enwedig os yw'r person sydd â symptomau neu eu cysylltiadau yn y grŵp sy’n wynebu’r risg fwyaf.\nDywedodd y Cynghorydd Philip Hughes, yr Aelod o Fwrdd Gweithredol y Cyngor dros ddiogelu'r cyhoedd: “Mae hyn yn fudd ychwanegol i sicrhau bod y rhai sydd wedi cael prawf positif am y feirws yn cael y cyngor a'r arweiniad cywir. Yn anffodus, mae sgamwyr yn targedu pobl sy'n agored i niwed drwy gydol y pandemig felly byddwn yn cynghori pawb i fod yn ofalus wrth agor unrhyw negeseuon testun neu negeseuon e-bost. Bydd y negeseuon testun hyn yn dod oddi wrth NHSWALWALESTTP ac ni fyddant yn gofyn i chi am unrhyw fanylion ariannol.”


Eisteddfod Gerddorol Ryngwladol Llangollen Dydd Iau 4 Gorffennaf 2019 – Ar y Maes\nArchwilio Heddwch gyda’n Gilydd\nDewch i ddarganfod beth mae heddwch yn ei olygu i chi a’ch cymdogion. Cymerwch ran mewn gweithdai a llafarganiadau heddwch gyda’r Southern Shaolin Temple Warrior Monks, dathlwch Wobrau Cenhadon Heddwch Ifanc WCIA a gweld gwaith celf arbennig gan bobl ifanc Plas Madoc.\nMae ein cystadlaethau rhyngwladol yn cynnwys Côr Plant Hŷn, Grŵp Acapela, Unawd Gwerin Agored, Unawd Lleisiol (16-19 oed), Llais Theatr Gerdd a chyhoeddi enillwyr Côr Plant y Byd. Am fwy o wybodaeth am gystadlaethau, ewch i Yn y Pafiliwn\nAr ein tri Llwyfan Allanol, byddwn yn cynnal gweithdai gyda’r Southern Shaolin Temple a gweithdai dawns gyda NEW Dance, cerddoriaeth werin gyda’r GOGS a cherddoriaeth acwstig gyda’r cantorion Sonya Smith, Mair Thomas a Chris Greve trwy gydol y dydd. Bydd y maes yn dod yn fyw gyda sŵn cerddoriaeth byd, Grwpiau Rhyngwladol, Sgiliau Syrcas gyda Panic Circus a llawer mwy\nGyda’r nos o 4.30yp ymlaen bydd ein perfformwyr rhyngwladol yn ymuno â’i gilydd yn ‘The Gathering’ gan gyfnewid dawns a diwylliant cofiadwy cyn i’r llwyfannau allanol ddod yn fyw gyda chyffro trydanol De America a Sbaen y Synergy Live Band, cyfuniad unigryw Kibitz o gerddoriaeth werin Dwyrain Ewrop a jazz sipsi, a Rockabilly hwyliog gyda’r Hellfire Devilles.\nAmserlen y Llwyfannau\nEdrych ar Fap yr Ŵyl i weld pob llwyfan <https://international-eisteddfod.co.uk/information/festival-site-map/>\nY Llwyfan Rhyngwladol\nArtist/Digwyddiad Manylion Amser\nGrŵp Diwylliannol Bhangra Punjabi Mi wnaeth y Grŵp gynrychioli India gyda pherfformiad o ddawnsfeydd gwerin amrywiol o ardal Punjab. 10.00yb\nChorale Prifysgol Talaith De Tennessee Mae ETSU Chorale yn gôr prifysgol sy’n cynnwys myfyrwyr cerddorol o Tennessee. 10.30yb\nCôr Siambr Portland Phoenix Wedi’i ganmol fel “côr medrus, grymus, a thonyddol gywir” o Portland, Oregon. 11.00yb\nSiambr Ysgol Ramadeg Wolverhampton Rydym yn grŵp amrywiol a chroesawgar iawn sy’n hoffi perfformio. 11.30yb\nSonya Smith Canwr a chyfansoddwr wedi’i dylanwadu gan draddodiadau blues, roots a chanu gwlad. 12.15yp\nSynergy Live Band Triawd yn perfformio Flamenco, cerddoriaeth de America a Sbaen. 1.15yp\nKibitz Band 6 aelod o Leeds yn perfformio cerddoriaeth klezmer / ardal y Balcanau ysbrydoledig ac egniol. 2.15yp\nCantorion Ifanc Froggatt Grŵp o gantorion ifanc sy’n mwynhau cyfarfod i ganu gyda’i gilydd mewn rhannau ac sy’n adeiladu eu hyder personol, lleisiol a cherddorol trwy wneud hyn. 3.30yp\nSonya Smith Canwr a chyfansoddwr wedi’i dylanwadu gan draddodiadau blues, 4.30yp\nSynergy Live Band Triawd yn perfformio Flamenco, cerddoriaeth de America a Sbaen. 5.00yp\nKibitz Band 6 aelod o Leeds yn perfformio cerddoriaeth klezmer / ardal y Balcanau ysbrydoledig ac egniol. 6.00yp\nLlwyfan y Byd\nCantorion Ifanc Froggatt Grŵp o gantorion ifanc sy’n mwynhau cyfarfod i ganu gyda’i gilydd mewn rhannau ac sy’n adeiladu eu hyder personol, lleisiol a cherddorol trwy wneud hyn. 10.00yb\nSouthern Shaolin Temple Tîm perfformio mynachod Teml Shaolin y De. 11.45yb\nGOGS Yn chwarae ystod eang o hen ffefrynnau a’u deunydd poblogaidd eu hunain i gyd yn eu harddull pop werin unigryw. 12.45yp\nThe Cosmopolitan Music Society Grŵp ymroddedig o gerddorion yn amrywio o 18 i 80 oed o bob math o yrfa sy’n mwynhau chwarae cerddoriaeth dda. 1.45yp\nSouthern Shaolin Temple Tîm perfformio mynachod Teml Shaolin y De. 2.45yp\nMair Thomas Canu traddodiadol/gwerin melodaidd hawdd gwrando arno 3.45yp\nGOGS Yn chwarae ystod eang o hen ffefrynnau a’u deunydd poblogaidd eu hunain i gyd yn eu harddull pop werin unigryw. 5.00yp\nHogia lleol yn chwarae rockabilly 6.00yp\nLlwyfan yr Amffitheatr\nSouthern Shaolin Temple Tîm perfformio mynachod Teml Shaolin y De. 10.00yb\nMae ysgolion sy’n ymweld yn arddangos eu doniau 10.45yb\nNEW Dance Workshop Join NEW Dance practitioners for some uplifting, energetic and fresh dance and movement workshops aimed at young adults (youths). The workshops will be dynamic and fun for all – an experience not to be missed! 1.00yp\nSiambr Ysgol Ramadeg Wolverhampton Rydym yn grŵp amrywiol a chroesawgar iawn sy’n hoffi perfformio. 2.15yp\nDawnswyr Gwerin Loughgiel Grŵp brwdfrydig, proffesiynol a chreadigol o Ogledd Iwerddon a enillodd y sgôr uchaf erioed o 100 marc yn Eisteddfod 2017 2.45yp\nCôr Meibion Cymreig Hong Kong Côr meibion o Asia, ac er eu bod yn ceisio cadw traddodiadau gorau canu corawl Cymru, rydym hefyd yn ceisio addasu i ddemograffeg a diwylliannau lleol/rhanbarthol. 3.15yp\nY Twmpath Bydd y cyfranogwyr rhyngwladol yn ymuno â’r Twmpath gan gyfnewid dawns a diwylliant. Peidiwch â’i golli! 4.00yp\nChris Greve Perfformiwr Celtaidd/Gwerin ymlaciol a rhyngweithiol. 5.45yp\nSesiwn Ioga Akhand 8.30\nStondin Grefftau Rhyngwladol 11.00\nWCIA- ‘Creu newi der mwyn heddwch’ 12.00\nDawnsio gydag Isadora – Gweithdy Dawns 13.00\nSymposiwm Heddwch – Jean Best 14.00\nVoice Box – Cyflwyniad Lleisiol 17.00\nLle creadigol lle gall ymwelwyr ddweud, gwrando a chyfnewid straeon am Eisteddfod Gerddorol Ryngwladol Llangollen.\nLle i gael sgyrsiau a chynhyrchu syniadau am ddyfodol yr Eisteddfod.


Owain Gwynedd - Wicipedia\nAm y bardd o'r 16eg ganrif, gweler Owain Gwynedd (bardd).\nc. 1100, 1100\n28 Tachwedd 1170, 1170\nCristin ferch Gronw, Gwladus ferch Llywarch\nHywel ab Owain Gwynedd, Angharad ferch Owain Gwynedd, Dafydd ab Owain Gwynedd, Rhodri ab Owain Gwynedd, Madog ab Owain Gwynedd, Maelgwn ab Owain Gwynedd, Cynan ab Owain Gwynedd, Iefan ab Owain Gwynedd, Rhun ab Owain Gwynedd, Iorwerth Drwyndwn, Gwenllian Gwynedd, Cynan ab Owain Gwynedd, lord of Rhiwhirieth, Neuadd Wen & Coed Talog\nArfbais Owain Gwynedd.\nOwain ap Gruffudd ap Cynan, a elwid yn Owain Gwynedd, (1100 – 28 Tachwedd 1170) oedd tywysog Gwynedd o 1137 tan ei farwolaeth. Gelwid ef yn Owain Gwynedd i'w wahaniaethu oddi wrth Owain ap Gruffudd arall a deyrnasai yn yr un cyfnod, Owain Cyfeiliog. Gwelodd ei deyrnasiad adfywiad mawr yng Ngwynedd a Chymru ac mae Brut y Tywysogion yn cyfeirio ato wrth yr enw Owain Fawr.\n2 Blynyddoedd cynnar\n3 Teyrnasiad cynnar (1137 - 1153)\n4 Brwydro a Harri II (1154 - 1170)\n5 Perthynas â'r eglwys\nRoedd Owain yn fab i frenin Gwynedd, Gruffudd ap Cynan, a'i wraig Angharad ferch Owain, merch Owain ab Edwin. Ar ochr ei dad, roedd o linach Rhodri Mawr, tra'r oedd ei nain Ragnell yn ferch i Olaf Arnaid o deulu brenhinol Daniaid Dulyn. Owain oedd yr ail o dri mab Gruffudd ac Angharad.\nErbyn tua 1118 yr oedd Gruffudd yn rhy hen i arwain mewn rhyfel ei hun, ond gallodd ei feibion Cadwallon ap Gruffudd, yr hynaf o feibion Gruffudd, Owain ac yn ddiweddarach Cadwaladr ap Gruffudd, ymestyn ffiniau Gwynedd ymhell i'r dwyrain. Yn 1123, ymosododd Cadwallon ac Owain ar gantref Meirionnydd, a oedd yn perthyn i Deyrnas Powys ar y pryd. Yn 1124 cipiasant gantref Dyffryn Clwyd o ddwylo Powys a'i adfer i Wynedd. Mewn ymgyrch ddiweddarach, lladdwyd Cadwallon gan fyddin o Bowys mewn brwydr yng nghwmwd Nanheudwy, ger Llangollen, yn 1132 (gweler Brwydr Nanheudwy). Atalwyd cynnydd tiriogaethol Gwynedd am gyfnod ar ôl hynny.\nYn 1136 enillodd Owain a Chadwaladr gyda Gruffydd ap Rhys tywysog Deheubarth fuddugoliaeth fawr dros y Normaniaid ym mrwydr Crug Mawr, ger Aberteifi, a meddiannu Ceredigion.\nTeyrnasiad cynnar (1137 - 1153)[golygu | golygu cod y dudalen]\nEtifeddodd Owain y rhan fwyaf o'r deyrnas ar farwolaeth Gruffudd yn 1137, ond gyda Cadwaladr yn dal Meirionnydd a Cheredigion. Yn 1143 lladdodd gwŷr Cadwaladr Anarawd ap Gruffudd, tywysog Deheubarth, trwy frad. Roedd amheuaeth gref fod hyn ar orchymyn Cadwaladr. Ymatebodd Owain trwy yrru ei fab Hywel ab Owain Gwynedd i gymeryd tiroedd Cadwaladr yng Ngheredigion oddi arno. Ffôdd Cadwaladr i Iwerddon lle cyflogodd lynges gan Lychlynwyr Dulyn. Glaniodd yn Abermenai yn 1144 i geisio gorfodi Owain i dychwelyd ei diroedd. Ymddengys i Gadwaladr adael y Daniaid a dod i gytundeb a'i frawd. Yn 1147 gyrrwyd Cadwaladr o'i diroedd ym Meirionnydd gan Hywel ab Owain Gwynedd a'i frawd Cynan. Wedi cweryl arall rhwng Cadwaladr ac Owain, alltudiwyd Cadwaladr i Loegr.\nYn ystod rhan gyntaf teyrnasiad Owain, roedd rhyfel cartref yn Lloegr rhwng Steffan, brenin Lloegr a'r Ymerodres Matilda. Rhoddodd hyn gyfle i Owain ymestyn ffiniau Gwynedd tua'r dwyrain. Yn 1146 cipiodd Owain gastell yr Wyddgrug a thua 1150 cipiodd Rhuddlan. Roedd hyn yn peryglu tiroedd Madog ap Maredudd o Bowys a Ranulf de Gernon, 4ydd Iarll Caer, a gwnaethant gytundeb a'i gilydd yn erbyn Owain. Fodd bynnag, gorchfygodd Owain hwy ym Mrwydr Coleshill.\nBrwydro a Harri II (1154 - 1170)[golygu | golygu cod y dudalen]\nYn y diwedd, gwnaed cytundeb heddwch rhwng Steffan a Matilda; sef fod Steffan i fod ar yr orsedd hyd ei farwolaeth, ond mai mab Matilda oedd i'w olynu. Daeth ef i'r orsedd yn 1154 fel Harri II. Ceisiodd Harri II oresgyn Gwynedd a gweddill Cymru yn 1157 gyda byddin o tua 30,000 o filwyr, a chyda chefnogaeth Madog ap Maredudd o Bowys a brawd Owain, Cadwaladr ap Gruffudd. Bu bron i Harri gael ei ladd ym Mrwydr Cwnsyllt, ar safle ger Bryn y Glo, lle bu'r Cymry'n fuddugol. Wedi'r frwydr, enciliodd Owain tua'r gorllewin. Trechwyd llynges Brenin Lloegr tua'r un pryd ym Môn gan y Cymry lleol a lladd Henry FitzRoy, mab gordderch Harri I, brenin Lloegr a Nest ferch Rhys ap Tewdwr. Er i Owain gael cryn lwyddiant yn filwrol, gwnaeth gytundeb heddwch a'r brenin, gan dalu gwrogaeth iddo a chytuno y byddai Cadwaladr ap Gruffudd yn cael ei diroedd yn ôl. Collodd Owain ei afael ar Degeingl a Iâl.\nBu farw Madog ap Maredudd yn 1160, gan roi cyfle i Owain ymestyn ei ffiniau tua'r dwyrain eto. Yn 1163, gwnaeth gynhrair a Rhys ap Gruffudd, tywysog Deheubarth. Ymosododd Harri II eto yn 1163 a 1165. Ym 1164, ymunodd y Gymru rydd gyfan, sef teyrnasoedd Gwynedd, Powys a Deheubarth, ynghyd ag arglwyddi Cymreig Rhwng Gwy a Hafren, ag Owain Gwynedd yn ei ryfel dros gadw annibyniaeth Cymru yn erbyn Harri II. Ar ôl buddugoliaethau gan y Cymry yn ardal Tegeingl, paratôdd brenin Lloegr fyddin fawr i ymosod ar Gymru. Cynulliodd byddin y Saeson yn arglwyddiaeth Croesoswallt tra arosai'r Cymry yr ochr arall i'r Berwyn. Ceisiodd Harri II arwain ei fyddin i fyny Dyffryn Ceiriog gyda'r bwriad o groesi'r Berwyn a thorri'r llinell rhwng gogledd a de Cymru, ond roedd y tywydd yn ei erbyn. Glawiodd yn drwm a suddai ei farchogion ar eu meirch rhyfel trwm i'r llaid ac felly hefyd y milwyr traed. Roedd y Cymry yn aros eu cyfle. Ar ôl aros i'r Saeson gyrraedd man cyfyng a choediog yng Nghrogen ger Tregeiriog, ymosodasant ar golofnau blaen y fyddin Seisnig a'u dinistrio. Ffôdd gweddill y fyddin yn ôl i'r Gororau ac roedd ymgyrch brenin Lloegr ar ben. Cyfeirir at y frwydr fel Brwydr Crogen.\nWedi methiant yr ymgyrch yma, ni cheisiodd y brenin ymgyrchu yn erbyn Cymru eto. Yn 1167, cafodd Owain gymorth Rhys ap Gruffudd i gipio castell Rhuddlan.\nPerthynas â'r eglwys[golygu | golygu cod y dudalen]\nDaeth Owain i wrthdrawiad a'r Pab ac Archesgob Caergaint, Thomas Becket, am ddau reswm. Un rheswm oedd fod Owain yn mynnu rheolaeth dros yr eglwys yn ei deyrnas, yn arbennig penodiad Esgob Bangor. Ar farwolaeth yr esgob Meurig, penododd Owain Arthur o Enlli i'r esgobaeth tua 1165. Gwrthododd Archesgob Caergaint ei gysegru, felly trefnodd Owain i Arthur gael ei gysegru yn Iwerddon.\nMan gorffwys Owain Gwynedd\nLlun manwl o'i gladdgell\nCofeb i Owain Gwynedd\nYr ail reswm oedd fod Owain wedi priodi ei gyfnither, Cristin, rhywbeth a waherddid gan ddeddfau'r Eglwys. Rhoddwyd pwysau ar Owain i ysgaru Cristin, ond gwrthododd, ac o ganlyniad cafodd ei ysgymuno gan y Pab.\nBu farw Owain Gwynedd ar yr 28ain o Dachwedd 1170, a chafodd ei gladdu yn yr eglwys gadeiriol ym Mangor er ei fod yn dal wedi ei esgymuno. Ymddengys i'w gorff gael ei symud o'r eglwys i'r fynwent yn ddiweddarach.\nPriododd Owain ddwywaith, a bu ganddo nifer o blant gordderch gan ferched eraill hefyd. Ei wraig gyntaf oedd Gwladus ferch Llywarch ap Trahaearn. Cafodd ddau fab ganddi hi, Maelgwn ab Owain Gwynedd ac Iorwerth Drwyndwn, tad Llywelyn Fawr. O'i ail briodas, a Cristin, cafodd dri mab, yn cyynnwys Dafydd ab Owain Gwynedd a Rhodri ab Owain Gwynedd. Ymhlith ei blant eraill, cafodd ddau fab gan Wyddeles o'r enw Pyfog, sef Hywel ab Owain Gwynedd a Rhun ab Owain Gwynedd.\nYmddengys mai Rhun oedd ffefryn ei dad, ac mai ef a fwriadwyd fel ei olynydd. Fodd bynnag, bu ef farw yn gynamserol yn 1146. Cred rhai ysgolheigion fod Hywel wedi ei fwriadu fel olynydd Owain yn dilyn marwolaeth ei frawd. Fodd bynnag, pan fu farw Owain, gwrthwynebwyd Hywel gan feibion Cristin, Dafydd a Rhodri. Ffôdd Hywel i Iwerddon, a dychweld gyda byddin i geisio hawlio'r deyrnas, ond gorchfygwyd ef a'i ladd gan wŷr Dafydd a Rhodri ym Mrwydr Pentraeth. Rhannwyd y deyrnas rhwng Dafydd a Rhodri.\nCafodd Owain o leiaf saith o feibion, sef:\nHywel (1170), y bardd-dywysog enwog.\nIorwerth Drwyndwn, tad Llywelyn Fawr.\nRhun (m. 1146)\nDafydd (m. 1203).\nRhodri (m. 1195), hendaid Senana. gwraig Gruffudd ap Llywelyn a mam Llywelyn ein Llyw Olaf.\nCynan, tad Gwerful Goch a gorhendaid i Fadog ap Llywelyn, arweinydd gwrthryfel y gogledd yn erbyn y gorsgyniaid Seisnig yn 1294-1295).\nNid oes sicrwydd fod Madog ab Owain Gwynedd yn gymeriad hanesyddol.\n21. Sláine ferch Brian Boru\nCanwyd clodydd Owain gan nifer o feirdd, yn arbennig Gwalchmai ap Meilyr, oedd yn fardd llys iddo. Ystyrir Marwnad Owain (1170) yn un o gerddi gorau Cynddelw Brydydd Mawr. Canodd Llywelyn Fardd iddo hefyd. Cred llawer o ysgolheigion mai Owain oedd yn gyfrifol am gomisiynu bywgraffiad o'i dad, Historia Gruffud vab Kenan.\n↑ D. Simon Evans (gol.), Historia Gruffud vab Kenan (Caerdydd, 1977), tt. xxvii-xxviii.\n↑ J.E. Lloyd History of Wales t. 519\nISNI: 0000 0004 3341 1674\nWedi dod o "https://cy.wikipedia.org/w/index.php?title=Owain_Gwynedd&oldid=10896140"


Yr Ystafell Wydr Bwyty - Llancaiach Fawr Manor Llancaiach Fawr Manor\nGyda golygfeydd panoramig dros y wlad o gwmpas, mae’r Ystafell wydr yn ddigon mawr i ddarparu ar gyfer hyd at 70 o gynrychiolwyr. Mae’n gwbl hygyrch a bydd ein cyfleusterau parcio ceir mawr yn sicrhau nad oes unrhyw broblemau parcio wrth gyrraedd.\nYn yr un modd â’n holl opsiynau cynhadledd, gallwn gynnig ystod o logi offer gan gynnwys taflunyddion, siartiau troi a phadiau nodiadau. Gall ein hadran arlwyo fewnol hefyd ddarparu brecwast, cinio a lluniaeth trwy gydol y dydd, wedi’i deilwra i ofynion dietegol unigol.\nAm ardrethi a mwy o wybodaeth, lawr lwythwch ein pecyn cynhadledd a chysylltwch â’n Rheolwr Swyddogaethau, Victoria Scullin, a fydd yn eich tywys trwy’r trefniadau ac yn eich helpu i gynllunio’ch cynhadledd neu’ch cyfarfod. Cysylltwch â Victoria ar 01443 412248 neu E-bost: llancaiachfawr@caerphilly.gov.uk


Ar ben y Byd - Prifysgol Aberystwyth\nMae Prifysgol Aberystwyth ymhlith y tri lle gorau yn y byd i fod yn fyfyriwr ac mae ganddi’r lefel uchaf o foddhad myfyrwyr, yn ôl Baromedr Myfyrwyr Rhyngwladol 2012 sydd newydd gael ei gyhoeddi.\nSaif Aberystwyth yn y 3ydd safle o blith 238 o sefydliadau Addysg Uwch ledled y byd ar gyfer yr elfennau 'lle da i fod ' a 'boddhad cyffredinol myfyrwyr'.\nY Baromedr Myfyrwyr Rhyngwladol yw'r arolwg blynyddol mwyaf o fyfyrwyr ac mae wedi casglu gwybodaeth oddi wrth fwy na 600,000 o fyfyrwyr ledled y byd ers ei sefydlu yn 2005. Mae'n cynnwys dros 500 o sefydliadau mewn 150 o wledydd ar 5 cyfandir.\nPerfformiodd y Brifysgol yn arbennig o dda ym mhob agwedd o brofiad myfyriwr yr yr arolwg. O'r croeso cychwynnol ar eu penwythnos cyntaf, hyd at y cyfleusterau addysgu a dysgu a’r gefnogaeth academaidd, adroddodd myfyrwyr Aberystwyth fod ansawdd y profiad academaidd a ddarperir ar eu cyfer ymhlith y gorau.\nDywedodd yr Athro April McMahon, Is-Ganghellor y Brifysgol: "Yn naturiol, rydym yn falch iawn fod y Baromedr Myfyrwyr Rhyngwladol wedi dangos bod gan y Brifysgol y lefel uchaf o foddhad myfyrwyr a’i bod ac yn cael ei hystyried yn un o'r tri lle gorau yn y byd i fod yn fyfyriwr. Mae hyn yn cadarnhau'r buddsoddiad sylweddol y mae Prifysgol Aberystwyth wedi gwneud yn ansawdd yr adnoddau a'r cyfleusterau sydd ar gael i fyfyrwyr. "\n"Mae'r Baromedr yn arolwg casglu gwybodaeth sy’n uchel ei barch ymysg myfyrwyr ar draws y byd. Dyma'r arolwg manylaf a mwyaf cynhwysfawr o’i fath, ac mae nifer y prifysgolion sy'n cymryd rhan ynddo wedi dyblu. Mae'n eithriadol o galonogol fod Aberystwyth wedi perfformio mor dda. "\n"Dyma'r diweddaraf mewn cyfres o arolygon sy'n gosod Aberystwyth ymhlith y prifysgolion gorau ar gyfer profiad y myfyriwr. Rydym yn buddsoddi dros £48 miliwn yn ein neuaddau preswyl a chyfleusterau addysgu er mwyn sicrhau bod ein myfyrwyr yn parhau i fwynhau. Gall ein myfyrwyr presennol, a’r rhai fydd yn ymuno â ni yn y dyfodol, fod yn sicr eu bod yn, ac yn mynd i fod, yn profi amgylchedd gorau i fyfyrwyr y gall y DU ei chynnig.”